text:
Ga go yo a ka Hlankelago Marena a Mabedi
“Ga go yo a ka bago lekgoba la marena a mabedi. . . . Le ka se be makgoba a Modimo le a Mahumo.”—MAT. 6:24.
1-3. (a) Batho ba bantši lehono ba lebeletšane le mathata afe a tša ditšhelete, gomme ba bangwe ba leka go a rarolla bjang? (Bona seswantšho se se lego ka mo godimo.) (b) Ke dilo dife tšeo batswadi ba tshwenyegago ka tšona mabapi le go godiša bana?
MARILYN o hlalosa gore: “Monna wa ka e lego James ka mehla o be a boa mošomong a lapile kudu, eupša mogolo wa gagwe o be o kgona feela go reka dinyakwa tša rena tša letšatši le letšatši. * Ke be ke nyaka go mo rwadiša morwalo gomme ke thuše ka go rekela morwa wa rena e lego Jimmy tše dingwe tša dilo tše di kgahlišago tšeo bana bao a tsenago le bona sekolo ba nago le tšona.” Le gona Marilyn o be a nyaka go thuša le ba leloko le go boloka tšhelete bakeng sa nakong e tlago. Ba bantši ba bagwera ba gagwe ba be ba hudugetše dinageng tše dingwe e le gore ba hwetše tšhelete e oketšegilego. Eupša ge a be a nagana ka go huduga, o ile a se tsebe gore a dire eng. Ka baka la’ng?
2 Marilyn o be a boifa go tlogela lapa la gagwe le bohlokwa le lenaneo la bona la ka mehla la dilo tša moya. Lega go le bjalo, o ile a ipotša gore bana babo rena ba bangwe ba kgonne go ya dinageng dišele ka nakwana gomme go bonagala malapa a bona a se na bothata moyeng. Eupša o be a ipotšiša gore o tla godiša Jimmy bjang a le kgole. Na o be a ka kgona go godiša morwa wa gagwe “ka tayo le temošo ya Jehofa” a diriša Inthanete?—Baef. 6:4.
3 Marilyn o ile a tsoma tlhahlo. Monna wa gagwe o be a sa nyake a eya go šoma nageng e šele, gaešita le ge a ile a bolela gore a ka se mo thibele. Bagolo le ba bangwe ka phuthegong ba ile ba mo eletša gore a se ke a huduga, eupša dikgaetšedi tše mmalwa di ile tša mo kgothaletša go huduga. Di ile tša mmotša gore: “Ge e ba o rata lapa la gago, o tla sepela. Akere o sa dutše o tla kgona go hlankela Jehofa le gona moo.” Gaešita le ge a be a sa kgodišege ka seo a se dirago, Marilyn o ile a laela James le Jimmy gomme a yo šoma moše wa mawatle. O ile a ba holofetša gore: “Nka se sepelele ruri.”
BOIKARABELO BJA LAPA LE MELAO YA MOTHEO YA BEIBELE
4. Ke ka baka la’ng batho ba bantši ba huduga, eupša ke bomang bao gantši ba feleletšago ba ba hlokomelela bana?
4 Jehofa ga a nyake gore bahlanka ba gagwe ba phele bodiiding, gomme se sengwe sa dihlare tša kgale tša go alafa bodiidi ke go huduga. (Ps. 37:25; Die. 30:8) Mopatriareka Jakobo o ile a roma barwa ba gagwe Egipita go yo reka dijo e le gore ba se bolawe ke tlala. * (Gen. 42:1, 2) Batho ba bantši lehono ga ba huduge dinageng tša gabo bona ka baka la tlala. Lega go le bjalo, ba ka ba ba na le dikoloto tše dikgolo. Ba bangwe ba fo ba ba nyaka go kaonefatša tsela yeo malapa a bona a phelago ka yona. E le gore ba fihlelele dipakane tša bona ikonoming ye yeo e phuhlamago, ba bantši ba feleletša ba dula kgole le malapa a bona, e ka ba e le nageng ya gabo bona goba nageng e šele. Gantši ba tlogela bana ba bona ba banyenyane ba hlokometšwe ke motswadi o tee, ngwana wa bona yo mogolo, borakgolo le bomakgolo, ba bangwe ba leloko goba bagwera ba bona. Gaešita le ge batho bao ba hudugago ba kwešwa bohloko ke go tlogela molekane goba bana, ba bantši bao ba hudugelago dinageng dišele ba ipotša gore ga ba na kgetho.
5, 6. (a) Jesu o rutile’ng mabapi le lethabo le tšhireletšego? (b) Jesu o rutile balatedi ba gagwe gore ba rapelele dilo dife tša nama? (c) Jehofa o re šegofatša ka tsela efe?
5 Ka mo go swanago, mehleng ya Jesu batho ba bantši ba be ba diila gomme ba ka ba ba ile ba nagana gore ba be ba tla thaba le go šireletšega kutšwanyana ge nkabe ba na le tšhelete. (Mar. 14:7) Eupša Jesu o be a nyaka gore ba holofele selo se sengwe. O be a nyaka gore ba ithekge ka Jehofa, yena Mothopo wa mahumo a ka mo go sa felego. Thutong ya gagwe ya Thabeng, Jesu o hlalositše gore lethabo la kgonthe le tšhireletšego ga se tša ithekga ka dilo tše di bonagalago goba ka maiteko a rena, eupša di ithekgile ka tswalano ya rena le Tatago rena wa legodimong.
6 Thapelong ya gagwe ya mohlala, Jesu o re rutile go rapelela go hwetša dinyakwa tša rena tša letšatši le letšatši, “dijo tša rena tša letšatši le,” e sego go ba le tšhelete e ntši. O ile a botša batheetši ba gagwe ka go lebanya gore: “Tlogelang go ipolokela matlotlo lefaseng. . . . Go e na le moo, ipolokeleng matlotlo legodimong.” (Mat. 6:9, 11, 19, 20) Re ka bota gore Jehofa o tla re šegofatša go etša ge a holofetša. Tšhegofatšo ya Modimo ga se feela gore o a re amogela; eupša e bile ke kgonthišetšo ya gore o tla re nea dilo tšeo re di hlokago. Tsela e nnoši ya go hwetša lethabo la kgonthe le tšhireletšego ke go bota Tatago rena yo lerato, e sego tšhelete.—Bala Mateo 6:24, 25, 31-34.
7. (a) Jehofa o neile bomang boikarabelo bja go godiša bana? (b) Ke ka baka la’ng batswadi ka bobedi ba swanetše go tšea karolo ka botlalo go godišeng bana ba bona?
7 ‘Go tsoma pele toko ya Modimo’ go akaretša go lebelela boikarabelo bja lapa ka tsela yeo Jehofa a bo lebelelago ka yona. Molao wa Moshe o na le molao wo wa motheo woo o šomago go Bakriste: Batswadi ba swanetše go ruta bana ba bona dilo tša moya. (Bala Doiteronomio 6:6, 7.) Modimo o neile batswadi boikarabelo bjo, e sego borakgolo le bomakgolo goba motho le ge e le ofe yo mongwe. Kgoši Solomone o itše: “Morwa wa ka, theetša tayo ya tatago gomme o se ke wa lahla molao wa mmago.” (Die. 1:8) Jehofa o be a nyaka gore batswadi ka bobedi ba be gona gore ba thušane go hlahla bana ba bona le go ba ruta. (Die. 31:10, 27, 28) Bontši bja dilo tšeo bana ba ithutago tšona go batswadi ba bona, kudukudu dilo tša moya, ba di kwa ge batswadi ba bolela ka Jehofa letšatši le letšatši le ka go bona mohlala wa bona.
DITLAMORAGO TŠE DI BEGO DI SA LETELWA
8, 9. (a) Ke diphetogo dife tšeo gantši di diregago ge motswadi a sa dule le lapa la gagwe? (b) Ge lapa le sa dule gotee le ka gobala bjang maikwelong le boitshwarong?
8 Pele ga ge ba ka ya dinageng dišele, bafaladi ba leka go lebelela dikotsi le dilo tšeo ba tlago go di gafa, eupša ke ba sego kae bao ba bonago e sa le pele ditlamorago ka moka tša go tlogela malapa a bona. (Die. 22:3) * Gateetee ka morago ga gore Marilyn a huduge, o ile a thoma go kwa bohloko bja go arogana le lapa la gagwe. Go bile bjalo le ka monna wa gagwe le morwa wa bona. Jimmy yo monyenyane o ile a dulela go mmotšiša gore: “Go re’ng o ntlogetše?” Le gona ge dikgwedi tšeo Marilyn a bego a rulagantše go dula nageng e šele ka tšona di fetoga nywaga, o ile a lemoga diphetogo tšeo di bego di sa mo robatše ka ditho tša lapa la gagwe. Jimmy o be a se sa nyaka go ntšhetša mmagwe sa mafahleng e bile tswalano ya bona e be e thoma go fokola. A nyamile, Marilyn o gopola ka gore: “Jimmy o ile a feleletša a se sa nthata.”
9 Ge batswadi le bana ba sa dule gotee e le lapa, ba ka gobala maikwelong le boitshwarong. * Ge bana e le ba banyenyane kudu gomme ba tšea nako e telele ba arogane le batswadi ba bona, ba ka gobala kudu. Marilyn o ile a botša Jimmy gore o be a dira tše ka moka go hola yena. Eupša Jimmy o be a bona eka mmagwe ga a sa na taba le yena. Mathomong o be a galefišwa ke gore mmagwe o mo tlogetše. Eupša ka morago ge a be a ba etela, Jimmy o be a sa thabele seo. Go etša ge go tlwaelegile ka bana bao batswadi ba bona ba ba tlogetšego, Jimmy o be a nagana gore ga go sa le bohlokwa gore a rate mmagwe le go mo kwa.—Bala Diema 29:15.
10. (a) Ngwana a ka kgomega bjang ge motswadi a sa dule le yena eupša a mo nea dimpho tša dilo tše di bonagalago? (b) Ke’ng seo motswadi a ka se kgonego go se dira ge a leka go godiša bana ba gagwe a dula kgole le bona?
10 Gaešita le ge Marilyn a ile a leka go thiba sekgoba sa go se be gona ga gagwe ka go romela tšhelete le dimpho, o ile a bona gore o be a ikarola go morwa wa gagwe a sa hlokomele le go mo ruta go etiša dilo tša nama pele ga tša moya le ditswalano tša lapa. (Die. 22:6) Jimmy o be a fela a re go yena: “O se sa boa. E fo tšwela pele o romela dimpho.” Marilyn o ile a thoma go lemoga gore o be a ka se godiše morwa wa gagwe ka go mo ngwalela mangwalo, go mo leletša mogala goba ka go boledišana le yena a diriša Inthanete. O hlalosa gore: “O ka se kgone go gokarela ngwana wa gago Inthaneteng goba go mo atla pele a robala.”
11. (a) Ge banyalani ba sa dule gotee ka baka la mošomo, seo se kgoma bjang lenyalo la bona? (b) Ke’ng seo se ilego sa dira gore kgaetšedi yo mongwe a lemoge gore o swanetše go boela gae?
11 Tswalano ya Marilyn le Jehofa gotee le monna wa gagwe James, le yona e be e gobala. O be a eba gona dibokeng tša Bokriste le bodireding letšatši letee feela mo bekeng goba a sa ye, le gona o ile a swanelwa ke go lwantšhana le dikgoketšo tša mothwadi wa gagwe tša gore a robale le yena. Ka ge ba be ba sa dule gotee gore ba ka thekgana ge ba lebeletšane le mathata, Marilyn le James ba ile ba ratana le batho ba bangwe gomme gwa šala ganyenyane gore ba ineele boitshwarong bjo bo gobogilego bja botona le botshadi. Marilyn o ile a lemoga gore gaešita le ge yena le monna wa gagwe ba se ba ka ba dira bohlotlolo, eupša ka baka la go se dule gotee ba be ba sa kgone go latela keletšo ya Beibele ya gore ba kgotsofatšane maikwelong le go kgotsofatša dinyakwa tša bona tša botona le botshadi. Ba be ba sa kgone go swara magang, go lebelelana ba myemyela, go swarana ka tsela e borutho, go gokarelana, go bontšhana ‘dipontšho tša lerato’ goba go fana “tshwanelo” ya lenyalo. (Sefela 1:2; 1 Bakor. 7:3, 5) Le gona ba be ba sa kgone go hlankela Jehofa ka botlalo le morwa wa bona. Marilyn o gopola ka gore: “Ge kopanong e nngwe ya selete ke be ke ekwa gore go swara borapedi bja lapa ka mehla go bohlokwa gore re tle re phologe letšatši le legolo la Jehofa, ke ile ka lemoga gore ke swanetše go boela gae. Ke ile ka swanelwa ke go tsošološa tswalano ya ka le Jehofa le go aga lefsa lapa la ka.”
KELETŠO E BOTSE LE E MPE
12. Ke keletšo efe ya Mangwalo yeo e ka newago bao ba dulago kgole le malapa a bona?
12 Batho ba ile ba arabela ka go se swane ge Marilyn a be a re o boela gae. Bagolo ba phuthegong yeo a bego a le go yona moše ba ile ba mo reta ka baka la tumelo ya gagwe le go ba le sebete. Eupša bao ba bego ba dula kgole le balekane ba bona le malapa a bona ga se ba ka ba kgahlwa ke seo. Go e na le gore ba latele mohlala wa gagwe o mobotse, ba ile ba leka go mo fetoša monagano. Ba ile ba re: “Go se go ye kae o tla ba o boile. O tlo iphediša ka’ng ge o boela gae?” Go e na le go bolela mantšu a bjalo ao a nolago moko, Bakriste ba swanetše gore “ba gakolle basadi ba bafsa gore ba rate banna ba bona, ba rate bana ba bona, . . . [e be bao] ba šomago ka gae,” ke gore ka magaeng a bona, “e le gore lentšu la Modimo le se bolelwe ka go gobošwa.”—Bala Tito 2:3-5.
13, 14. Ke ka baka la’ng go nyakega tumelo gore re etiše Jehofa pele ga dilo tšeo ba lapa ba di nyakago? Bontšha.
13 Bafaladi ba bantši ba goletše ditšong tšeo di etišago pele setšo le boikarabelo bja go hlokomela lapa, kudukudu batswadi, pele ga dilo ka moka. Ruri Mokriste o bontšha tumelo ge a sa latele setšo goba dilo tšeo lapa le nyakago a di dira e le gore a kgahliše Jehofa.
14 Nagana ka seo se diragaletšego Carin. O re: “Ge morwa wa ka e lego Don a be a belegwa, nna le monna wa ka re be re šoma nageng e šele gomme ke be ke sa tšwa go thoma go ithuta Beibele. Ba gešo ba be ba letetše gore ke romele Don gae gore a godišwe ke batswadi ba ka go fihlela re eme gabotse ka tša ditšhelete.” Ge Carin a be a re o tla ikgodišetša Don, ba leloko, go akaretša le monna wa gagwe, ba ile ba re o a tšwafa e bile ba mo sega. Carin o re: “Go bolela therešo, ka nako yeo ke be ke sa kwešiše ka botlalo gore bothata bo kae ge nka iša Don go batswadi ba ka ka nywaga e sego kae. Eupša ke be ke tseba gore Jehofa o neile rena batswadi mošomo wa go godiša morwa wa rena.” Ge Carin a be a ima gape, monna wa gagwe yo e sego Mokriste o ile a re o swanetše go ntšha mpa. Phetho e botse yeo Carin a bego a e dirile pejana ya go se iše Don gae e ile ya matlafatša tumelo ya gagwe, gomme le lekgeng le o ile a emela Jehofa ka go tia. Gona bjale yena, monna wa gagwe le bana ba bona ba thabela gore ka moka ga bona ba ile ba dula gotee. Ge nkabe Carin a ile a iša ngwana wa gagwe o tee goba bobedi bja bona gae gore ba yo godišwa ke batho ba bangwe, mafelelo nkabe e bile a fapanego kudu.
15, 16. (a) Vicky o godišitšwe bjang? (b) Ke ka baka la’ng a be a sa nyake gore morwedi wa gagwe a godišwe go swana le yena?
15 Vicky yoo e lego Hlatse o re: “Ke godišitšwe ke makgolo ka nywaga e sego kae, mola batswadi ba ka ba be ba dula le moratho wa ka. Ge ke be ke thoma go dula le batswadi ba ka, maikwelo a ka ka bona a be a fetogile. Moratho wa ka o be a boledišana le bona ka bolokologi, a ba gokarela e bile a na le tswalano ya kgauswi le bona. Ke be ke ikwa ke se na tswalano ya kgauswi le batswadi ba ka, gaešita le ge ke godile, ke be ke thatafalelwa ke go ba bontšha maikwelo a ka a kgonthe. Nna le moratho wa ka re kgonthišeditše batswadi ba rena gore re tlo ba hlokomela ge ba tšofetše. Eupša nna ke tla fo dira seo ka go ithola kgwara, mola moratho wa ka yena a tlo ba hlokomela ka lerato.”
16 Vicky o re: “Gona bjale mma o nyaka gore ke tliše morwedi wa ka go yena gore a mo godiše, go etša ge a ile a nkiša go mmagwe. Ke ile ka gana ka bohlale. Nna le monna wa ka re nyaka go godiša ngwana wa rena ka ditsela tša Jehofa. Le gona ga ke nyake gore ge morwedi wa ka a godile a tle a thatafalelwe ke go nthata.” Vicky o bone gore tsela e nnoši ya go atlega ke go etiša Jehofa le melao ya gagwe ya motheo pele ga dipakane tša go hwetša tšhelete le dilo tšeo ba lapa ba di letetšego. Jesu o boletše phaa gore: “Ga go yo a ka bago lekgoba la marena a mabedi,” lekgoba la Modimo le la Mahumo.—Mat. 6:24; Ek. 23:2.
JEHOFA O “ATLEGIŠA” MAITEKO A RENA
17, 18. (a) Ke tabeng efe moo Bakriste ka mehla ba nago le kgetho? (b) Sehlogong se se latelago re tlo ahlaahla dipotšišo dife?
17 Tatago rena e lego Jehofa o ikemišeditše go re thuša go hwetša dilo tšeo re tlogago re di hloka ge e ba re tsoma Mmušo pele le toko ya gagwe maphelong a rena. (Mat. 6:33) Ka go re’alo, Bakriste ba therešo ka mehla ba na le kgetho. Jehofa o holofetša gore o tla “bula tsela” yeo e ka se nyakego gore re kwanantšhe melao ya motheo ya Beibele, go sa šetšwe ditlhohlo tšeo re lebanago le tšona. (Bala 1 Bakorinthe 10:13.) Ge re ‘letela Jehofa ka tlhologelo,’ ge re ‘ithekga ka yena’ ka go mo rapela gore a re nee bohlale le tlhahlo le ka go latela ditaelo tša gagwe le melao ya gagwe ya motheo, gona ‘o tla re thuša.’ (Ps. 37:5, 7) O tla šegofatša maiteko a rena a go mo hlankela e le yena feela Morena wa rena wa kgonthe. Ge e ba re mo etiša pele, o tla dira gore re ‘atlege.’—Bapiša le Genesi 39:3.
18 Ke’ng seo se ka dirwago go lokiša tshenyo yeo e bakilwego ke go se dule ga lapa gotee? Re ka gata megato efe e le gore re hlokomele malapa a rena re dutše re dula gotee? Le gona re ka kgothatša ba bangwe bjang ka lerato gore ba dire diphetho tše di nepagetšego tabeng ye? Sehlogo se se latelago se tlo ahlaahla dipotšišo tše.
^ ser. 1 Maina a fetotšwe.
^ ser. 4 Nako le nako ge barwa ba Jakobo ba be ba eya Egipita, ba ka ba ba tšere dibeke tše tharo goba ka tlase ga moo ba tlogetše malapa a bona. Ka morago ge Jakobo le barwa ba gagwe ba be ba hudugela Egipita, ba ile ba sepela le basadi ba bona gotee le bana ba bona.—Gen. 46:6, 7.
^ ser. 8 Bona sehlogo seo se rego, “Bofaladi—Ditoro le Maemo a Gona a Kgonthe” ka tokollong ya Phafoga! ya February 2013.
^ ser. 9 Dipego tšeo di tšwago dinageng tše di fapafapanego di bontšha gore go ba le mathata a magolo ge motho a tlogela molekane goba bana gore a yo šoma nageng e šele. Mathata ao a akaretša go hlotlola ga molekane o tee goba bobedi bja bona, bosodoma goba go ba le dikopano tša botona le botshadi le wa leloko. Go bana, mathata ao a akaretša go ba le mathata a boitshwaro le a go ithuta, pefelo, go tshwenyega, kgateletšego goba go leka go ipolaya.


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikgoši 16:1-20
16 Ahasi+ morwa wa Jothama kgoši ya Juda e bile kgoši ka ngwaga wa lesomešupa wa pušo ya Peka morwa wa Remalia.2 Ahasi o be a na le nywaga e masomepedi ge a thoma go buša, gomme o bušitše Jerusalema ka nywaga e lesometshela. Ga se a ka a dira tše di lokilego mahlong a Jehofa Modimo wa gagwe, a se swane le Dafida rakgolokhukhu+ wa gagwe.3 O ile a sepela ka tsela ya dikgoši tša Isiraele,+ a ba a fetiša morwa wa gagwe mollong,+ a dira go ya ka dilo tše di šišimišago+ tša ditšhaba tšeo Jehofa a ilego a di raka ka baka la bana ba Isiraele.4 A dira dihlabelo le go thuntšhetša muši wa dihlabelo mafelong a phagamego,+ mebotong+ le ka tlase ga dihlare ka moka tše ditala.+5 Mehleng yeo Retsini+ kgoši ya Siria le Peka+ morwa wa Remalia kgoši ya Isiraele ba ile ba rotoga ba yo hlasela Jerusalema ntweng gomme ba rakelela Ahasi, eupša ga se ba ka ba kgona go fenya.+6 Ka nako yeo Retsini kgoši ya Siria o ile a bušetša Elathe+ go Edomo, ka morago ga moo a tloša Bajuda moo Elathe; Baedomo bona ba ile ba tsena Elathe ba dula moo go ba go fihla lehono le.7 Ka gona Ahasi a roma baromiwa go Tigilathe-pilesere+ kgoši ya Asiria, a re: “Nna ke mohlanka+ wa gago le morwa wa gago. Rotoga o tlo mphološa+ seatleng sa kgoši ya Siria le seatleng sa kgoši ya Isiraele, bao ba ntsogelago matla.”8 Ahasi a tšea silifera le gauta tšeo di bego di le ntlong ya Jehofa le matlotlong a ntlo+ ya kgoši a di romela go kgoši ya Asiria e le letsogo-le-kobong.+9 Ka gona kgoši ya Asiria ya mo theetša. Kgoši ya Asiria ya rotogela Damaseko+ ya e thopa+ gomme ya iša setšhaba sa yona bothopša kua Kiri,+ ke moka ya bolaya Retsini.+10 Kgoši Ahasi+ a ya go gahlanetša Tigilathe-pilesere+ kgoši ya Asiria kua Damaseko, a bona aletare+ yeo e bego e le Damaseko. Ka gona Kgoši Ahasi a romela moperisita Urija polane ya aletare le seswantšho sa yona sa kamoo e agilwego ka gona.+11 Moperisita Urija+ a aga aletare+ yeo. Moperisita Urija a e aga go ya ka tšohle tšeo Kgoši Ahasi a bego a mo rometše tšona a le Damaseko, a e aga nakong ya ge Kgoši Ahasi a se a tšwa a boa Damaseko.12 Ge kgoši e boa Damaseko, e ile ya bona aletare+ yeo; kgoši ya e batamela gomme ya neela dibego godimo ga yona.+13 Ya thuntšha muši+ wa sebego sa yona sa go fišwa+ le wa sebego sa yona sa mabele,+ ya tšholla sebego sa yona sa dino+ le go foketša madi a dihlabelo tša yona tša mohlakanelwa aletareng.14 Ya tšea aletare+ ya koporo yeo e bego e le pele ga Jehofa ya e batametša pele ga ntlo, magareng ga aletare e mpsha le ntlo ya Jehofa+ gomme ya e bea ka lehlakoreng la ka leboa la aletare ya yona.15 Kgoši Ahasi a laela yena moperisita Urija+ a re: “Thuntšha muši+ wa sebego sa go fišwa sa mesong aletareng e kgolo gotee le sebego sa mabele sa mantšiboa,+ sebego sa go fišwa sa kgoši,+ sebego sa yona sa mabele, sebego sa go fišwa sa setšhaba ka moka sa nageng gotee le sebego sa sona sa mabele le dibego tša sona tša dino; o foketše madi ka moka a sebego sa go fišwa le madi ka moka a sehlabelo godimo ga yona. Ge e le aletare ya koporo, yona ke tla nagana seo ke tlago go se dira ka yona.”16 Moperisita Urija+ a dira go ya ka tšohle tšeo Kgoši Ahasi a mo laetšego tšona.+17 Godimo ga moo, Kgoši Ahasi a ripaganya+ diphaphathi tša ka mahlakoreng+ a dikoloyana+ a ba a tloša dibjana godimo ga tšona;+ sebjana se segologolo+ a se theoša godimo ga dipoo tša koporo+ tšeo di bego di se thekgile ke moka a se bea fase lebatong la leswika.18 O ile a šuthiša karolo yeo e apešitšwego yeo e bego e dirišwa ka sabatha yeo ba bego ba e agile ka ntlong ya Modimo gomme a šuthiša le mojako wa ka ntle woo kgoši e bego e tsena ka wona ntlong ya Jehofa. O dirile se ka baka la go boifa kgoši ya Asiria.19 Ge e le ditaba ka moka tša Ahasi, e lego tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?20 Mafelelong Ahasi a robala le borakgolokhukhu ba gagwe, gomme a bolokwa le bona Motseng wa Dafida;+ ke moka Hesekia+ morwa wa gagwe a buša legatong la gagwe.

robotstxt: allowed

filter: keep


text:
Jehofa ‘o Nthwalela Morwalo Letšatši le Letšatši’
Go sa šetšwe maemo a ka a go se phele gabotse mmeleng ao a bego a bonagala a sa kgotlelelege, ke ile ka bona tšhireletšo e lerato ya Tatago rena yo a rategago wa legodimong bophelong bja ka ka moka. Le gona ka nywaga e fetago e 20, ke ile ka hwetša lethabo le kgethegilego la go hlankela Jehofa ke le mmulamadibogo wa ka mehla.
Ke belegwe ka 1956 ke na le bolwetši bja go golofala mokokotlo (spina bifida). Ka ge megalatšhika ya ka ya mokokotlo e be e sa tswalege gabotse, ke ile ka ba le bothata bja go sepela gomme seo sa mpakela mathata a magolo a tša maphelo.
Nakwana pele ke belegwa, baromiwa ba Dihlatse tša Jehofa ba ile ba thoma go ithuta Beibele le batswadi ba ka. Ge ke be ke sa le yo monyenyane, go be go na le bagoeledi ba sego kae ba lego lekatana bao ba bego ba dula toropong ya gešo ya Usakos, Namibia. Ka gona, re be re hlahloba lenaneo la diboka re le lapa. Ge ke be ke na le nywaga e šupago, ke ile ka buiwa gore ke phulwe lešoba la maitirelo gore ke kgone go hlapologa. Ge ke na le nywaga e 14, ke ile ka ba le bolwetši bja go wa. Ka ge sekolo se se phagamego se be se le kgole gomme ke nyaka tlhokomelo e kgethegilego ya batswadi ba ka, ga se ka kgona go fetša sekolo.
Lega go le bjalo, ke ile ka matlafatša tswalano ya ka le Jehofa. Dikgatišo tše dintši tša rena tša Bokriste di be di se gona ka Seafrikaans, e lego segagešo. Ka gona ke ile ka ithuta Seisemane e le gore ke kgone go ithuta dipuku tše ntši tša rena. Ke bile mogoeledi wa Mmušo gomme ka kolobetšwa ke na le nywaga e 19. Nywageng e mene e latetšego, ke ile ka babja kudu le go nyama maikwelong. Go feta moo, ka ge toropong ya gešo re dula kgauswi le kgauswi, go boifa batho go ile gwa ntira gore ke se tšee karolo ka mafolofolo modirong wa boboledi.
Nywageng ya ka ya mathomo ya bo-20, re ile ra tloga Namibia ra yo dula Afrika Borwa, gomme e be e le la mathomothomo ke kopanela le phuthego. Ruri seo se be se kgahliša! Lega go le bjalo, lebakeng le ke ile ka swanelwa ke go buiwa lela le legolo.
Nakwana ka morago, ke ile ka kwa molebeledi wa tikologo a bolelela bobulamadibogo. Tsela yeo a ilego a bo bolelela ka yona e ile ya nkgoma pelo. Ke be ke tseba gore ke motho wa go fokola gomme seo se ka nthatafišetša go ba mmulamadibogo, eupša ke be ke bone ka tsela yeo Jehofa a ilego a nthwala maimeng a ka ka moka. Ka gona ke ile ka dira kgopelo ya go ba mmulamadibogo wa ka mehla. Lega go le bjalo, ka baka la go se phele ga ka gabotse, bagolo ba ile ba dikadika go dumelela kgopelo ya ka.
Eupša ke ile ka šoma ka thata modirong wa go bolela ka Mmušo. Ka thušo ya mma le ba bangwe, ke ile ka kgona go fihlelela diiri tšeo di dirwago ke babulamadibogo ba ka mehla ka dikgwedi tše tshela. Seo se ile sa bontšha gore ke tloga ke ikemišeditše go ba mmulamadibogo le gore mathata a ka a tša maphelo a ka laolega. Ke ile ka dira kgopelo gape, gomme lekgeng le e ile ya atlega. Ka September 1, 1988, ke ile ka ba mmulamadibogo wa ka mehla.
Ka ge ke le mmulamadibogo, ka dinako tše ntši ke ile ka bona thekgo ya Jehofa. Go ruta batho ba bangwe therešo go e na le go dula ke naganne ka maemo a ka go ile gwa nthuša kudu, gwa nthuša gore ke se ke ka gateletšega maikwelong le gore ke gole moyeng. Ke ile ka thabišwa kudu ke go thuša batho ba mmalwa go ineela le go kolobetšwa.
Ga ke tsebe seo se tlago go direga gosasa ka maemo a ka a tša maphelo. Eupša Jehofa o ‘nthwalela morwalo letšatši le letšatši.’ (Ps. 68:19) O dira se se fetago go fo re ke kgotlelele bophelo bja ka; o dira gore ke thabele bophelo!


text:
BEIBELE E FETOŠA MAPHELO
“Ba be ba Nyaka Gore ke Itlhatselele Therešo”
- NGWAGA WA MATSWALO: 1982
- NAGA: DOMINICAN REPUBLIC
- BOPHELO BJA PELE E EBA MOKRISTE: O GODIŠITŠWE E LE MOMORMON
BOPHELO BJA KA BJA NAKONG E FETILEGO:
Ke belegetšwe Santo Domingo, Dominican Republic, ke le wa mafelelo baneng ba bane. Batswadi ba ka ba be ba rutegile gomme ba nyaka go godišetša bana ba bona bathong ba mekgwa e mebotse. Batswadi ba ka ba ile ba kopana le baromiwa ba Mamormon nywageng e mene pele ke belegwa. Ka ge ba be ba kgahlilwe ke go bona kamoo ba bego ba apara gabotse le go itokiša ka gona, go se go ye kae batswadi ba ka ba ile ba dira phetho ya gore lapa lešo le be le tla ba gare ga malapa a pele a sehlakahlakeng a go ba ditho tša Kereke ya Jesu Kriste ya Bakgethwa ba Matšatši a Morago, goba Kereke ya Mormon.
Ge ke be ke dutše ke gola, ke be ke thabela bogwera kerekeng gomme ke hlompha tsela yeo ka yona Mamormon a bego a lebiša tlhokomelo bophelong bja lapa le ditekanyetšong tša boitshwaro. Ke be ke ikgantšha ka go ba Momormon ka ba ka ipeela pakane ya go ba moromiwa wa gona.
Ge ke be ke ena le nywaga e 18, lapa lešo le ile la hudugela United States ka morero wa gore ke yo tšwetša pele dithuto tša ka kholetšheng. Mo e ka bago ka morago ga ngwaga, malome le mogatšamalome, bao e lego Dihlatse tša Jehofa, ba ile ba re etela kua Florida. Ba ile ba re laletša gore re ye le bona kopanong yeo go bolelwago ka Beibele. Ke be ke kgahlilwe ke gore batho ka moka bao ba bego ba ntikologile ba be ba bula le go bala mangwalo e bile ba ngwala dintlha. Ka gona ke ile ka kgopela pene le pampiri gomme le nna ka thoma go dira bjalo.
Ka morago ga kopano mogatšamalome le malome ba ile ba mpotša gore ka ge ke be ke kgahlegela go ba moromiwa, ba be ba ka nthuša go ithuta se sengwe ka Beibele. Ke ile ka tšea seo e le kgopolo e botse ka gobane ka nako yeo, ke be ke tseba kudu ka Puku ya Mamormon go e na le go tseba ka Beibele.
KAMOO BEIBELE E FETOTŠEGO BOPHELO BJA KA:
Nakong ya ge re be re boledišana ka Beibele mogaleng, mogatšamalome le malome ba be ba dula ba nkgothaletša gore ke bapiše ditumelo tša ka le dithuto tša Beibele. Ba be ba nyaka gore ke itlhatselele therešo.
Go be go na le dilo tše dintši mabapi le tumelo ya Mamormon tšeo ke bego ke di amogetše, eupša ke be ke tloga ke sa kgodišege gore Mangwalo a be a sepedišana bjang le dikgopolo tšeo. Mogatšamalome o ile a nthomela tokollo ya November 8, 1995, ya makasine wa Phafoga! (ya Seisemane), yeo e gatišišwego ke Dihlatse tša Jehofa, yeo e bego e na le dihlogo tše itšego tša mabapi le tumelo ya Mamormon. Ke be ke makaditšwe ke gore ke be ke sa tsebe tše dintši tša dithuto tša Mamormon. Seo se ile sa ntutueletša gore ke dire nyakišišo Wepesaeteng ya Mamormon ya semmušo bakeng sa go kgonthišetša gore seo se bego se bolelwa ka go Phafoga! e be e le therešo. E be e le therešo, gomme ditherešo tšeo di ile tša tiišetšwa le ke ge ke be ke etela mebusiamo ya Mamormon kua Utah.
Ke be ke dutše ke dumela gore Puku ya Mamormon le Beibele di be di dumelelana. Eupša ge ke thoma go bala Beibele ka kelohloko, ke ile ka lemoga go thulana ga dithuto tša Mamormon le dithuto le mantšu ao a lego ka Beibeleng. Ka mohlala, go Hesekiele 18:4, Beibele e bolela gore moya o a hwa. Lega go le bjalo, Puku ya Mamormon, go Alma 42:9, e re: “Moya o ka se hwe le ka mohla.”
Go oketša tabeng ya go thulana ga dithuto, ke be ke tshwenywa ke dikgopolo tša botšhaba tšeo di rutwago ke Mamormon. Ka mohlala, Mamormon a rutwa gore serapa sa Edene se be se le Seleteng sa Jackson, Missouri, U.S.A. Le gona, baporofeta ba dikereke ba re ge “Mmušo wa Modimo o tla be o thoma go buša, folaga ya United States e tla dula e phaphasela ka boikgantšho e le koteng ya folaga ya tokologo le ditshwanelo tše di lekanago.”
Ke be ke ipotšiša gore naga yeo ke belegetšwego go yona—goba naga le ge e le efe e nngwe—e be e tla diragalelwa ke eng. Ke ile ka botšiša ka taba ye poledišanong mantšiboeng a mangwe ge ke be ke leleditšwe ke mofsa wa Momormon yo a bego a tlwaeletšwa go ba moromiwa. Ke ile ka mmotšiša ka go lebanya ge e ba a be a ikemišeditše go ka lwa le Mamormon a mangwe ge dinaga tša gabo bona di be di ka lwa. Ke ile ka makala ge a be a araba ka gore ee! Ke ile ka fatišiša dithutong tša tumelo ya ka gomme ka ba ka ya go baetapele ba nago le boikarabelo ba Mamormon. Ke ile ka botšwa gore dikarabo tša dipotšišo tša ka e be e le diphiri tšeo di bego di tla utologa ka letšatši le lengwe ge seetša se dutše se phadima ganyenyane-ganyenyane.
Ka ge ke be ke nyamišitšwe ke tlhaloso ya bona, ke ile ka itekola le go lekola lebaka la ka la go nyaka go ba moromiwa wa Momormon. Ke ile ka lemoga gore ke be ke kgahlwa ke kgopolo ya go ba moromiwa go fo swana le ge ke be nka kgahlwa ke go thuša batho ka tsela le ge e le efe. Ke ile ka kgahlwa le ke go ba le maemo setšhabeng mo go bego go tla tlišwa ke go ba moromiwa. Eupša ke be ke tloga ke sa tsebe gakaalo ka Modimo. Gaešita le ge ke be ke ile ka phetla Beibele gantši nakong e fetilego, ke be ke sa nape ke e tšeela godimo gakaalo. Ke be ke sa tsebe morero wa Modimo ka lefase goba batho.
KAMOO KE ILEGO KA HOLEGA KA GONA:
Ka go ithuta ga ka Beibele le Dihlatse tša Jehofa, gare ga dilo tše dingwe tšeo ke ithutilego tšona ke ithutile leina la Modimo, seo se diregago lehung le tema yeo Jesu a e kgathago go phethagatšeng morero wa Modimo. Ke ile ka feleletša ke tlwaelana le puku ye e botse, gomme ke be ke thabela go boledišana le ba bangwe ka ditherešo tšeo ke bego ke ithuta tšona. Ke be ke dutše ke tseba gore Modimo o gona, eupša ga bjale ke be ke kgona go bolela le yena ka thapelo e le Mogwera wa ka wa paale. Ke ile ka kolobetšwa ka ba yo mongwe wa Dihlatse tša Jehofa ka July 12, 2004, gomme ka morago ga dikgwedi tše tshela ka thoma go šoma ka nako e tletšego bodireding bja Bokriste.
Ke tšere nywaga e mehlano ke šoma ntlongkgolo ya lefase ya Dihlatse tša Jehofa kua Brooklyn, New York. Ke ile ka thabela ka botlalo go kgona go thuša tšweletšong ya Dibeibele le dikgatišo tše di theilwego Beibeleng tšeo di thušago ba dimilione lefaseng ka moka, e bile ke tšwela pele ke thabela go thuša ba bangwe go ithuta ka Modimo.


text:
O Dira Bjang Diphetho tša Gago?
“Tšwelang pele le hlatha seo thato ya Jehofa e lego sona.”
DIKOPELO: 69, 57
1. Mehlala e mengwe ya melao ya ka Beibeleng ke efe, gona go ekwa go re hola bjang?
KA Beibeleng, Jehofa o re neile melao yeo e re botšago ka mo go kwagalago seo a nyakago re se dira. Ka mohlala, o re botša gore re se ke ra rapela medimo ya diswantšho, ra utswa, ra tagwa goba ra dira dilo tšeo di gobogilego. (1 Bakorinthe 6:9, 10) Le gona Morwa wa Jehofa, e lego Jesu, o neile balatedi ba gagwe taelo ye e lebanyago: “Le dire batho ba ditšhaba ka moka barutiwa, le ba kolobetša leineng la Tate le la Morwa le la moya o mokgethwa, le ba ruta go boloka dilo tšohle tšeo ke le laetšego tšona. Tsebang gore ke na le lena matšatši ka moka go fihla bofelong bja tshepedišo ya dilo.” (Mateo 28:19, 20) Selo se sengwe le se sengwe seo Jehofa le Jesu ba re botšago gore re se dire se hola rena. Melao ya Jehofa e re ruta kamoo re ka itlhokomelago ka gona le go hlokomela malapa a rena gomme ra phela gabotse mmeleng le go thaba. Sa bohlokwa kudu, ge re ekwa melao ya Jehofa, go akaretša le taelo ya go dira boboledi, o thabela seo gomme o a re šegofatša.
2, 3. (a) Ke ka baka la’ng Beibele e sa re beele melao boemong bjo bongwe le bjo bongwe bophelong? (b) Ke dipotšišo dife tšeo di tlago go ahlaahlwa sehlogong se? (Bona seswantšho seo se lego mathomong a sehlogo.)
2 Lega go le bjalo, Beibele ga e re beele melao boemong bjo bongwe le bjo bongwe bophelong. Ka mohlala, ga re hwetše tlhahlo e lebanyago ka Beibeleng ya seo re swanetšego go se apara. Se se bontšha gore Jehofa o bohlale. Le ge fešene e fetoga nako le nako gomme batho lefaseng ka moka ba apara mehuta e fapafapanego ya diaparo, Beibele yona ga e felelwe ke nako. E bile ga e na melao e mentši mabapi le mešomo goba boithabišo bjoo re swanetšego go bo kgetha goba melao e lebanyago ya seo re swanetšego go se dira gore re dule re phetše gabotse mmeleng. Jehofa o dumelela motho ka boyena le dihlogo tša malapa go itirela diphetho ditabeng tše.
3 Ka gona ge re swanetše go dira phetho e kgolo yeo e tlago go kgoma bophelo bja rena gomme re sa hwetše molao wo o bolelago ka yona ka Beibeleng, re ka ipotšiša gore: ‘Na Jehofa o na le taba ka phetho yeo ke e dirago? Na o tla thabišwa ke seo ke kgethago go se dira ge feela ke sa robe molao wa ka Beibeleng? Nka kgodišega bjang gore o tla thabišwa ke diphetho tšeo ke di dirago?’
DIPHETHO TŠA RENA DI KGOMA RENA LE BA BANGWE
4, 5. Diphetho tša rena di ka re kgoma bjang le go kgoma ba bangwe?
4 Batho ba bangwe ba nagana gore ba ka dira selo se sengwe le se sengwe seo ba nyakago go se dira. Eupša rena re nyaka go dira seo se thabišago Jehofa. Ka gona pele re dira phetho, re swanetše go nagana ka seo Beibele e se bolelago gomme re se kwe. Ka mohlala, Beibele e re botša kamoo Modimo a ikwago ka gona ka go dirišwa ga madi, ka gona re latela seo e se bolelago. (Genesi 9:4; Ditiro 15:28, 29) Re ka rapela Jehofa gore a re thuše go dira diphetho tšeo di tlago go mo thabiša.
5 Diphetho tša rena di a re kgoma. Phetho e botse e ka re thuša go batamela kgauswi le Jehofa. Phetho e mpe e ka senya segwera sa rena le yena. E bile diphetho tša rena di ka kgoma batho ba bangwe. Ga re nyake go dira selo le ge e le sefe seo se ka kgopišago bana babo rena goba sa fokodiša tumelo ya bona. Le gona ga re nyake go lweša bana babo rena ka phuthegong. Ka baka leo, go bohlokwa gore re dire diphetho tše dibotse.—Bala Baroma 14:19; Bagalatia 6:7.
6. Ke’ng seo se swanetšego go re hlahla ge re dira diphetho?
6 Re ka dira bjang diphetho tše dibotse ge Beibele e sa re botše ka go lebanya seo re swanetšego go se dira? Go e na le go fo dira seo re se ratago, re swanetše go nagana ka kelohloko ka boemo bja rena gomme re dire phetho yeo e tlago go thabiša Jehofa. Ke moka re ka kgodišega gore o tla re thuša go atlega.
KE ENG SEO JEHOFA A NYAKAGO KE SE DIRA?
7. Ge go se na molao wa Beibele boemong bjo itšego, re ka tseba bjang seo Jehofa a nyakago re se dira boemong bjoo?
7 Eupša re ka tseba bjang seo se tlago go thabiša Jehofa? Baefeso 5:17 e re: “Tšwelang pele le hlatha seo thato ya Jehofa e lego sona.” Ge go se na molao o lebanyago wa Beibele boemong bjo itšego, re swanetše go nagana, goba re kwešiše seo Jehofa a nyakago re se dira boemong bjoo. Re ka dira seo bjang? Re swanetše go rapela le go dumelela moya wa gagwe o mokgethwa o re hlahla.
8. Jesu o be a tseba bjang seo Jehofa a bego a nyaka gore a se dire? Nea mohlala.
8 Jesu o be a dula a nagana ka seo Jehofa a bego a nyaka gore a se dire. Ka mohlala, ka makga a mabedi ge mašaba a be a swerwe ke tlala, Jesu o ile a rapela gomme a ba fepa ka mohlolo. (Mateo 14:17-20; 15:34-37) Eupša ge a be a swerwe ke tlala a le lešokeng gomme Diabolo a nyaka gore a fetoše maswika gore e be senkgwa, o ile a gana. (Bala Mateo 4:2-4.) O be a tseba Tatagwe gabotse, ka gona o be a tseba gore Jehofa o be a ka se nyake gore a diriše moya o mokgethwa go ikhola. O be a kgodišegile gore Tatagwe o be a tla mo hlahla le go mo nea dijo ka nako ya maleba.
9, 10. Ke’ng seo se tlago go re thuša go dira diphetho tše dibotse? Nea mohlala.
9 Go swana le Jesu, re ka dira diphetho tše dibotse ge e ba re ithekga ka Jehofa gore a re hlahle. Beibele e re: “Bota Jehofa ka pelo ya gago ka moka gomme o se ke wa ithekga ka tlhaologanyo ya gago. Mo ele hloko ditseleng tša gago ka moka gomme yena o tla letliša ditsela tša gago. O se ke wa ipona o le bohlale. Boifa Jehofa gomme o furalele bobe.” (Diema 3:5-7) Ge re ithuta Beibele gomme re lemoga kamoo Jehofa a naganago ka gona, re tla kwešiša seo a nyakago re se dira boemong bjo itšego. Le gona ge re dutše re ithuta go nagana go swana le Jehofa, go tla ba bonolo go dira diphetho tšeo di tlago go mo thabiša. Ka tsela ye, re ba le “pelo ya nama” goba yeo e kwago tlhahlo ya Modimo.
10 A re re mosadi yo a nyetšwego o bona dieta tše dibotse ka lebenkeleng. Eupša di a tura. Le ge monna wa gagwe a se gona moo, o tseba seo a bego a tla se nagana ge a be a ka senya tšhelete gomme a di reka. O tseba seo bjang? Ba šetše ba na le nako e telele ba nyalane, ka gona o a tseba gore monna wa gagwe o nyaka gore ba diriše tšhelete ya bona bjang. Ka tsela e swanago, ge re ithuta go nagana go swana le Jehofa le seo a se dirilego nakong e fetilego, re tla tseba seo a nyakago re se dira maemong a fapafapanego.
O KA TSEBA BJANG SEO JEHOFA A SE NAGANAGO?
11. Ke dipotšišo dife tšeo re ka ipotšišago tšona ge re bala goba re ithuta Beibele? (Bona lepokisi le le rego, “ Ge o Ithuta Beibele, Ipotšiše Gore.”)
11 Re ka tseba bjang seo Jehofa a se naganago? Selo se bohlokwa kudu seo re ka se dirago ke go bala Beibele le go ithuta yona ka mehla. Ge re dutše re dira bjalo, re ka ipotšiša gore: ‘Se se nthuta’ng ka Jehofa? Ke ka baka la’ng a ile a dira dilo ka tsela ye?’ Le gona go swana le Dafida, re swanetše go kgopela Jehofa gore a re thuše go mo tseba gakaone. Dafida o ngwadile gore: “Ntsebiše ditsela tša gago hle Jehofa; nthute ditsela tša gago. Ntshepediše therešong ya gago gomme o nthute, gobane o Modimo yo a mphološago. Ke holofetše wena letšatši ka moka.” (Psalme 25:4, 5) Ge re ithuta selo se itšego ka Jehofa, re ka nagana ka maemo ao re ka dirišago taba yeo go ona. Na re ka e diriša ka lapeng, mošomong, sekolong goba tšhemong? Ge re nagana ka boemo bjo itšego, go tla ba bonolo go tseba kamoo Jehofa a ka nyakago re diriša taba yeo.
E le gore re tsebe seo Jehofa a se naganago, re swanetše go bala Beibele le go ithuta yona ka mehla
12. Dikgatišo tša rena le diboka di ka re thuša bjang go tseba seo Jehofa a se naganago ka ditaba tše itšego?
12 Tsela e nngwe ya go tseba kamoo Jehofa a naganago ka gona ke ka go latela ka kelohloko seo mokgatlo wa gagwe o re rutago sona go tšwa Beibeleng. Ka mohlala, ge re swanetše go dira phetho e itšego, puku ya Tlhahlo ya go Dira Nyakišišo ya Dihlatse tša Jehofa e ka re thuša go tseba seo Jehofa a se naganago. Le gona re ka holwa ke diboka tša rena tša Bokriste ge re theetša ka kelohloko, re araba e bile re naganišiša ka seo se rutwago. Se se tla re thuša go ithuta go nagana go swana le Jehofa. Ka go re’alo re tla kgona go dira diphetho tšeo di tla mo kgahlišago le tšeo a tlago go di šegofatša.
NAGANIŠIŠA KA SEO JEHOFA A SE NAGANAGO PELE O DIRA PHETHO
13. Nea mohlala wo o bontšhago kamoo go tseba seo Jehofa a se naganago go ka re thušago go dira diphetho tše bohlale.
13 Anke re boneng mohlala wa kamoo re ka dirago diphetho tše bohlale ge re ela hloko seo Jehofa a se naganago. A re re o nyaka go ba mmulamadibogo. O dirile diphetogo tše itšego bophelong bja gago e le gore o fetše nako e ntši bodireding. Eupša o sa dutše o sa kgonthišege ge e ba o tla kgona go phela ka tšhelete e nyenyane le dilo tše sego kae. Ke therešo gore Beibele ga e re re swanetše go ba babulamadibogo go bontšha gore re hlankela Jehofa. Re ka tšwela pele re mo hlankela ka potego re le bagoeledi. Eupša ka lehlakoreng le lengwe, Jesu o boletše gore Jehofa o šegofatša bao ba ikgafago ka baka la Mmušo. (Bala Luka 18:29, 30.) Le gona Beibele e re Jehofa o a thaba ge re dira sohle seo re ka se kgonago go mo tumiša, e bile o nyaka gore re thabele go mo hlankela. (Psalme 119:108; 2 Bakorinthe 9:7) Ge re ka rapela ka dilo tše le go naganišiša ka tšona, re ka dira phetho e botse boemong bjo re tla bego re le go bjona le yeo Jehofa a tla e šegofatšago.
14. O ka tseba bjang gore moaparo o itšego o thabiša Jehofa goba go se bjalo?
14 Mohlala o mongwe šo: A re re o tloga o rata diaparo tše itšego, eupša o a tseba gore ba bangwe ka phuthegong ba ka kgopišwa ke go go bona o apere diaparo tšeo. Beibele ga e bolele selo ka mohuta woo wa diaparo. Ka gona, o ka tseba bjang seo Jehofa a se naganago ka diaparo tšeo? Beibele e re: “Basadi ba ikgabiše ka moaparo o rulagantšwego gabotse, ka go se solege le ka go hlaphogelwa ga monagano, e sego ka mekgwa e feteletšego ya go loga moriri le ya go ikgabiša ka gauta goba diperela goba diaparo tša theko e kgolo, eupša ka tsela e swanelago basadi bao ba ipolelago gore ba ineetše go Modimo, e lego ka mediro e mebotse.” (1 Timotheo 2:9, 10) Mantšu a a šoma go bahlanka ka moka ba Jehofa, go akaretša le banna. Ge re na le boipoetšo, re tla nagana ka seo ba bangwe ba ka se naganago ka diaparo tšeo re kgethago go di apara. Le gona ka ge re rata bana babo rena, re phema go ba kgopiša goba go ba galefiša. (1 Bakorinthe 10:23, 24; Bafilipi 3:17) Ge e ba re ela hloko seo Beibele e se bolelago le kamoo Jehofa a naganago ka gona, re ka dira diphetho tšeo di tlago go mo thabiša.
15, 16. (a) Jehofa o ikwa bjang ge re tšwela pele re nagana ka dilo tše di gobogilego? (b) Ge re kgetha boithabišo, re ka tseba bjang bjo bo thabišago Jehofa? (c) Ke’ng seo re swanetšego go se dira pele re dira diphetho tše bohlokwa kudu?
15 Ka Beibeleng, re ithuta gore Jehofa o kwa bohloko kudu le go nyama ge batho ba dira dilo tše mpe le ge ba nagana ka tšona. (Bala Genesi 6:5, 6.) Go molaleng gore Jehofa ga a nyake gore re nagane ka dilo tše di gobogilego. Ge e le gabotse, ge e ba re tšwela pele re nagana ka dilo tše, re ka feleletša re di dira. Go e na le moo, Jehofa o nyaka gore re nagane ka dilo tše di hlwekilego le tše dibotse. Morutiwa Jakobo o ngwadile gore bohlale bja Jehofa “sa pelepele bo sekile, gape bo na le khutšo, bo lekalekane, bo ikemišeditše go kwa, bo tletše kgaugelo le dienywa tše botse, ga bo kgetholle e bile ga bo na boikaketši.” (Jakobo 3:17) Ka gona Beibele e re botša gore re swanetše go phema boithabišo le ge e le bofe bjo bo ka dirago gore re nagane dilo tše di sa hlwekago le tše mpe goba re kganyoge go di dira. E bile ge e ba re kwešiša gabotse seo Jehofa a se ratago le seo a se hloilego, go tla ba bonolo go tseba gore ke dipuku dife, dimubi goba dipapadi tšeo re swanetšego go di kgetha. Go ka se nyakege gore re botšiše ba bangwe seo re swanetšego go se dira.
16 Ge re swanetše go dira phetho e itšego, gantši re ba le dikgetho tše dintši tšeo di ka thabišago Jehofa. Eupša ge re nyaka go dira phetho e bohlokwa kudu, go ka ba kaone go kgopela keletšo go mogolo goba ngwanabo rena yo a nago le phihlelo goba kgaetšedi. (Tito 2:3-5; Jakobo 5:13-15) Eupša ga se ra swanela go kgopela motho yoo gore a re direle phetho. Go e na le moo, re swanetše go nagana ka kelohloko ka seo re se tsebago go tšwa Beibeleng gomme re itirele phetho. (Baheberu 5:14) Moapostola Paulo o itše: “Yo mongwe le yo mongwe o tla rwala morwalo wa gagwe.”—Bagalatia 6:5.
17. Re holega bjang ge re dira diphetho tšeo di thabišago Jehofa?
17 Ge re dira diphetho tšeo di thabišago Jehofa, re batamela kgauswi kudu le yena e bile o tla re amogela le go re šegofatša. (Jakobo 4:8) Ke moka tumelo ya rena go Jehofa e a tia. Ka gona anke re naganišišeng ka seo re se balago ka Beibeleng e le gore re kwešiše kamoo Jehofa a naganago ka gona. Ke therešo gore re tlo dula re ithuta dilo tše difsa ka Jehofa. (Jobo 26:14) Eupša ge e ba re šoma ka thata go ithuta ka yena gona bjale, re tla hlalefa gomme ra kgona go dira diphetho tše dibotse. (Diema 2:1-5) Dikgopolo le maano a batho di a fetoga, eupša Jehofa ga a fetoge. Mopsalme yo mongwe o itše: “Morero wa Jehofa . . . o tla ema go iša mehleng ya neng le neng; menagano ya pelo ya gagwe ke ya go tloga molokong o mongwe go ya go o mongwe.” (Psalme 33:11) Ruri re ka dira diphetho tše dibotse kudu ge re ithuta go nagana go swana le Jehofa gomme ra dira seo se mo thabišago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 7:1-25
7 Mehleng ya kgoši Ahasi+ morwa wa Jothama, morwa wa Usia kgoši ya Juda, Retsini+ kgoši ya Siria le Peka+ morwa wa Remalia, kgoši ya Isiraele, ba ile ba tla Jerusalema go tlo lwa le yona gomme ba se ke ba e fenya.+2 Ba ntlo ya Dafida ba begelwa gore: “Siria e ithekgile ka Efuraime.”+Pelo ya Ahasi le dipelo tša setšhaba sa gagwe tša thothomela bjalo ka ge dihlare tša sethokgwa di šišinywa ke phefo.+3 Jehofa a re go Jesaya: “Anke wena le morwa wa gago Sheara-jashubu+ le yo gahlana le Ahasi kua go felelago mokero+ wa bodiba bjo bo lego tseleng e kgolo e yago tšhemong ya mohlatswi wa diaparo.+4 O re go yena: ‘Itote gomme o se tshwenyege.+ O se ke wa tšhoga gomme pelo ya gago e se ke ya boifišwa+ ke dikota tše pedi tše di kuelelago muši tše di lego kgauswi le go felela, le go boifišwa ke bogale bjo bo tukago bja Retsini kgoši ya Siria le bja morwa wa Remalia,+5 ka gobane Siria le Efuraime le morwa wa Remalia ba rerile se sebe ka wena, ba re:6 “A re tšweleng Juda dira re e šwalalanye gomme re itšeele yona; a re beeng kgoši e nngwe e lego morwa wa Tabeele gore a e buše.”+7 “‘Se ke seo Mmuši Morena Jehofa a se boletšego a re: “Seo se ka se kgonege, e bile se ka se direge.+8 Hlogo ya Siria ke Damaseko gomme ya Damaseko ke Retsini; Efuraime e tla šwalalanywa ka nywaga e masometshela-hlano feela, ya se sa hlwa e eba setšhaba.+9 Hlogo ya Efuraime yona ke Samaria+ gomme ya Samaria ke morwa wa Remalia.+ Ka ntle le gore le be le tumelo, gona le ka se eme la tia.”’”+10 Jehofa a buša a bolela le Ahasi, a re:11 “Ikgopelele seka go Jehofa Modimo wa gago,+ o se dire gore se iše fase go etša Bodulabahu* goba se phagame go etša magodimo.”12 Eupša Ahasi a re: “Nka se se kgopele, e bile nka se leke Jehofa.”13 Moporofeta a re: “Hle, theetšang, lena ba ntlo ya Dafida. Na ke taba e nyenyane gore le lapiše batho, le be le lapiše le Modimo wa ka?+14 Ka gona Jehofa yena o tla le nea seka: Tsebang! Kgarebe+ e tla ima,+ ya belega morwa+ gomme leina la gagwe e tla mmitša Imanuele.15 O tla ja lebebe le dinose go fihlela a tseba go gana bobe gomme a kgetha botse.+16 Dinaga tša dikgoši tše pedi tšeo o di boifago kudu di tla tlogelelwa sa ruri+ pele ga ge mošemane a ka tseba go gana bobe gomme a kgetha botse.+17 Jehofa o tla tlišetša wena+ le setšhaba sa gago gotee le ba ntlo ya tatago matšatši a sa kago a ba gona ge e sa le go tloga ge Efuraime e hlanogela Juda,+ a diriša kgoši ya Asiria.+18 “Mohlang woo Jehofa o tlo letša molodi a bitša dintšhi tšeo di lego magomong a mekero ya Noka ya Nile ya Egipita le dinose+ tšeo di lego nageng ya Asiria,+19 di tla tla ka moka tša kotama meeding ya mafula, magageng, dihlašaneng ka moka tša meetlwa gotee le megobeng ka moka.+20 “Mohlang woo Jehofa o tla diriša kgoši ya Asiria+ go kota hlogo le go beola boya bja maoto le go tloša ditedu+ ka legare leo le adimilwego ka mošola wa Noka.*+21 “Mohlang woo motho o tla phološa sethojana mohlapeng le dinku tše pedi.+22 Ka baka la go ba le maswi a mantši, o tla ja lebebe; ka gobane bohle bao ba šetšego nageng ba tla ja lebebe le dinose.+23 “Mohlang woo mafelo ka moka ao a bego a na le merara e sekete (1 000) yeo e bitšago ditsekana tše sekete (1 000) tša tšhelete ya silifera+ a tla mela dihlašana tša meetlwa le mefoka.+24 O tla tla moo ka mesebe le bora,+ ka gobane naga ka moka e tla mela dihlašana tša meetlwa le mefoka.25 Dithaba ka moka tšeo di bego di atiša go hlagolwa ditshehlo ka mogoma, o ka se ye go tšona ka go tšhaba dihlašana tša meetlwa le mefoka; dithaba tšeo e tla ba phulo ya dipoo le bogatakelo bja dinku.”+


text:
BOPHELO BJA BOKRISTE
Bophelo bjo bo Kgahlišago e le Ruri
Go na le dibaka tše dintši bakeng sa bafsa ka mokgatlong wa Jehofa. Bogela bidio ya Bophelo bjo bo Kgahlišago e le Ruri go bona kamoo Cameron a dirilego phetho e bohlale bofseng bja gagwe. Ke moka araba dipotšišo tša ka mo tlase. (Eya go jw.org/nso, o lebelele ka tlase ga DITHUTO TŠA BEIBELE > BAFSA.)
Ke’ng seo se bego se dula se le bohlokwa bophelong bja Cameron?
Ke neng le gona ke bjang a ilego a dira phetho ya go katološa bodiredi bja gagwe?
O ile a lokišetša bjang go hlankela moo go nyakegago bagoeledi ba oketšegilego nageng e nngwe?
Cameron o ile a lebeletšana le ditlhohlo dife ge a hlankela nageng ya kgole?
Ke ka baka la’ng go hlankela Jehofa lefelong goba tikologong yeo re sego ra hlankela go yona peleng go ka ba le mehola?
Cameron o ile a hwetša ditšhegofatšo dife?
Ke ka baka la’ng go hlankela Jehofa go lebiša bophelong bjo bokaone kudu?
Ke dibaka dife tše di oketšegilego tšeo di lego gona bakeng sa bafsa ka mokgatlong wa Jehofa?


text:
KGAOLO 14
Go Thekga ka Potego Mmušo wa Modimo Feela
1, 2. (a) Ke molao ofe wa motheo wo o bego o dutše o hlahla balatedi ba Jesu go fihla le lehono? (b) Manaba a rena a ile a leka bjang go re fediša, gona mafelelo e bile afe?
JESU o be a eme pele ga Pilato, yo e bego e le moahlodi yo matla kudu wa setšhaba sa Bajuda, gomme a bolela molao wa motheo woo o bego o dutše o hlahla balatedi ba Gagwe ba kgonthe go fihla le lehono. O itše: “Mmušo wa ka ga se karolo ya lefase le. Ge nkabe mmušo wa ka e be e le karolo ya lefase le, bahlanka ba ka ba ka be ba lwela gore ke se ke ka gafelwa Bajuda. Eupša ka mo go lego ka gona, mmušo wa ka ga o tšwe mono.” (Joh. 18:36) Pilato o ile a dumelela gore Jesu a bolawe, eupša phenyo yeo e bile ya nakwana. Jesu o ile a tsošwa bahung. Babuši ba matla ba Mmušo wa Roma ba ile ba leka go fediša balatedi ba Kriste, eupša maiteko a bona ya ba a lefeela. Bakriste ba ile ba phatlalatša molaetša wa Mmušo dinageng ka moka tša mehleng ya bona.—Bakol. 1:23.
2 Ka morago ga gore Mmušo wa Modimo o thome go buša legodimong ka 1914, e mengwe ya mebušo yeo e nago le madira a matla kudu historing e ile ya leka go fediša batho ba Modimo. Eupša ga go le o tee wo o kgonnego go re fenya. Mebušo e mentši le mekgatlo ya dipolotiki e lekile go re gapeletša gore re e thekge dintweng tša yona. Lega go le bjalo, ga se ya atlega go re aroganya. Lehono, balata ba Mmušo wa Modimo ba hwetšagala mo e nyakilego go ba ditšhabeng ka moka tša lefaseng. Lega go le bjalo, re kopantšwe borwarreng bja kgonthe bja lefase ka bophara, ga re tšee karolo dipolotiking tša lefase. Botee bja rena ke bohlatse bjo matla bja gore Mmušo wa Modimo o a buša le gore Kgoši Jesu Kriste o tšwela pele go hlahla balata ba gagwe, go ba hlwekiša le go ba šireletša. Ela hloko kamoo a dirilego se ka gona, gomme o bone tše dingwe tša diphenyo tše di tiišago tumelo tša dikgorong tša tsheko tšeo a re thušitšego go di fenya ge re dutše re katanela go dula re “se karolo ya lefase.”—Joh. 17:14.
Kgang Yeo e Bilego Bohlokwa
3, 4. (a) Go diragetše’ng nakong ya ge Mmušo wa Modimo o be o tswalwa? (b) Na batho ba Modimo ba be ba dutše ba kwešiša ka botlalo seo se bolelwago ke go se tšee karolo dipolotiking? Hlalosa.
3 Ka morago ga go tswalwa ga Mmušo wa Modimo, go ile gwa tsoga ntwa legodimong gomme Sathane a lahlelwa lefaseng. (Bala Kutollo 12:7-10, 12.) Mo lefaseng le gona go ile gwa tsoga ntwa yeo e ilego ya leka potego ya batho ba Modimo. Ba be ba ikemišeditše go latela mohlala wa Jesu gomme e se be karolo ya lefase. Eupša mathomong ba be ba sa kwešiše ka botlalo seo se bego se bolelwa ke go se tšee karolo ka mo go feletšego dipolotiking.
4 Ka mohlala, Bolumo ya Botshelela ya dipuku tša Millennial Dawn, * yeo e gatišitšwego ka 1904, e ile ya kgothaletša Bakriste go phema go tšea karolo dintweng. Lega go le bjalo, e ile ya bolela gore ge e ba Mokriste a be a ngwadišitšwe go tsenela bošole, o swanetše go kgopela go dira mediro yeo e sa akaretšego go lwa. Ge e ba a be a ka se dumelelwe go dira seo gomme a romelwa ntweng, o swanetše go kgonthišetša gore ga a bolaye motho. Ge Herbert Senior, yo a bego a dula Brithania gomme a kolobeditšwe ka 1905, a be a bolela ka boemo bja nakong yeo, o itše: “Bana babo rena ba be ba le kgakanegong e kgolo, le gona go be go se na tlhahlo e kwagalago ya ge e ba e tla ba mo go nepagetšego go fo ba lešole eupša o sa ye ntweng.”
5. Morokami wa September 1, 1915, o ile wa thoma go kaonefatša bjang kwešišo ya rena ka go se tšee karolo dipolotiking?
5 Lega go le bjalo, Morokami wa September 1, 1915, o ile wa thoma go re thuša go kwešiša taba ye. O ile wa bolela mabapi le ditšhišinyo tšeo di boletšwego ka go Studies in the Scriptures gore: “Re ipotšiša ge e ba go tsenela bošole eupša re dira mediro yeo e sa akaretšego go lwa go ka se re gore re tshela melao ya motheo ya Bokriste.” Eupša go thwe’ng ge e ba Mokriste a ka tšhošetšwa ka gore o tla thuntšhwa ge e ba a gana go apara yunifomo ya mašole le go tsenela tirelo ya bošole? Sehlogo sa ka go Morokami woo se itše: “Na ga go kaone gore re thuntšhwe ka gobane re botegela Kgošana ya Khutšo gomme re gana go se kwe taelo ya Yona, go e na le gore re thuntšhwe re šomela dikgoši tša lefase le, e bile go bonagala re di thekga ka ge re tla ba re apere yunifomo ya mašole gomme re sa latele dithuto tša Kgoši ya rena ya Legodimong? Re tla kgetha go bolaelwa go botegela Kgoši ya rena ya Legodimong.” Le ge sehlogo se se boletše mantšu ao a matla, se phethile ka gore: “Ga re gapeletše motho go latela se, e fo ba e le tšhišinyo.”
6. O ithutile’ng mohlaleng wa Ngwanabo rena Herbert Senior?
6 Bana babo rena ba bangwe ba ile ba kwešiša taba ye gabotse gomme ba ikemišetša go tlo lebana le ditlamorago. Herbert Senior yo a tsopotšwego pejana o itše: “Nna ke be ke bona go fološa dikolo ka sekepeng [modiro wo o bego o sa akaretše go lwa] go be go itshwanela le go di tsenya ka gare ga sethunya gore o tlo thunya motho.” (Luka 16:10) Ka ge Ngwanabo rena Senior a ile a gana go tsenela tirelo ya bošole ka baka la letswalo, o ile a golegwa. Yena le bana babo rena ba bangwe ba bane ba be ba le gare ga sehlopha sa batho ba 16 bao ba ilego ba gana go tsenela tirelo ya bošole ka baka la letswalo, go akaretša le banna bao ba tšwago madumeding a mangwe, bao ba ilego ba fetša nako e itšego ba le kgolegong ya Richmond kua Brithania yeo ka morago e ilego ya tsebja e le Richmond 16. Lebakeng le lengwe, Herbert le ba bangwe bao ba swanago le yena ba ile ba nametšwa sekepe ka sephiring gomme ba išwa ntweng kua Fora. Ge ba le moo, ba ile ba ahlolelwa go thuntšhwa. Yena le ba bangwe ba mmalwa ba ile ba emišwa ka pele ga mašole gore a ba thuntšhe, eupša a se ba thuntšhe. Go e na le moo, nywaga yeo ba bego ba e ahloletšwe go dula kgolegong e ile ya fokotšwa gomme ya ba nywaga e lesome.
7. Ke’ng seo batho ba Modimo ba bego ba šetše ba se tseba gabotse ge Ntwa ya Bobedi ya Lefase e be e thoma?
7 Ge Ntwa ya Bobedi ya Lefase e thoma, batho ba Jehofa ba be ba šetše ba tseba gabotse seo se bolelwago ke go se tšee karolo dipolotiking le seo ba bego ba swanetše go se dira e le gore ba latele mohlala wa Jesu. (Mat. 26:51-53; Joh. 17:14-16; 1 Pet. 2:21) Ka mohlala, tokollo ya Morokami wa November 1, 1939, e be e na le sehlogo sa bohlokwa kudu se se rego, “Go se Tšee Karolo Dipolotiking,” seo se boletšego gore: “Molao wo ga bjale o swanetšego go laola batho bao ba lego kgweranong le Jehofa ke wa gore ba se ke ba thekga ditšhaba tšeo di lwago.” Simon Kraker yoo ka morago a ilego a hlankela ntlongkgolo kua Brooklyn, New York, o boletše mabapi le sehlogo seo gore: “Ke ile ka kwešiša gore batho ba Modimo ba swanetše go phela ka khutšo le batho ka moka, gaešita le ge go na le ntwa.” Dijo tšeo tša moya di be di tlile ka nako ya maleba gomme tša thuša batho ba Modimo go itokišeletša tlhaselo e kgolo yeo e bego e tlo ba wela ka ge ba botegela Mmušo wa Modimo.
Tlaišo Yeo e Swanago le “Noka”
8, 9. Boporofeta bja moapostola Johane bo ile bja phethagala bjang?
8 Moapostola Johane o porofetile gore ka morago ga go tswalwa ga Mmušo wa Modimo ka 1914, drakone, e lego Sathane Diabolo, e be e tla leka go fediša bathekgi ba Mmušo woo ka go hlatša noka ya seswantšhetšo molomong wa yona. * (Bala Kutollo 12:9, 15.) Boporofeta bjo bja Johane bo ile ba phethagala bjang? Go tloga ka bo-1920 go ya pele, batho ba Modimo ba ile ba tlaišwa o šoro. Ka go swana le bana babo rena ba bangwe ba bantši bao ba bego ba dula Amerika Leboa nakong ya ntwa ya bobedi ya lefase, Ngwanabo rena Kraker o ile a lahlelwa kgolegong ka baka la go botegela Mmušo wa Modimo. Ge e le gabotse, nakong ya ntwa, palo ya Dihlatse tša Jehofa tšeo di bego di le kgolegong e be e le pedi tharong ya bagolegwa ka moka bao ba bego ba swerwe dikgolegong tša mmušo kua United States ka ge ba be ba gana go tsenela ntwa ka baka la bodumedi.
9 Diabolo le badirišani ba gagwe ba be ba tloga ba ikemišeditše go dira gore balata ba Mmušo wa Modimo ba se sa botega go sa šetšwe gore ba be ba dula kae. Nageng ka moka ya Afrika, Yuropa le United States, ba ile ba išwa dikgorong tša tsheko le makgotleng ao a nago le matla a go lokolla bagolegwa pele ba fetša nywaga yeo ba e ahloletšwego kgolegong. Ka ge ba be ba sa tšee karolo dipolotiking, ba ile ba golegwa, ba itiwa le go golofatšwa. Kua Jeremane, batho ba Modimo ba ile ba tlaišwa o šoro ka ge ba be ba gana go bolela gore phološo e tšwa go Hitler goba go tšea karolo ntweng. Go akanyetšwa gore batho ba Modimo ba e ka bago ba 6 000 ba be ba swerwe dikampeng tša kgolego nakong ya pušo ya Nazi, gomme Dihlatse tša Majeremane le tšeo e sego Majeremane tša ka godimo ga tše 1 600 tša bolawa ke batho bao ba bego ba di tlaiša. Lega go le bjalo, Diabolo ga se a kgona go fediša batho ba Modimo.—Mar. 8:34, 35.
“Lefase” le Metša “Noka”
10. “Lefase” le swantšhetša’ng, gona le ile la tsena ditaba gare bjang go thuša batho ba Modimo?
10 Boporofeta bjo bo begilwego ke moapostola Johane bo bontšhitše gore “lefase”—e lego mekgatlo ya tshepedišo ye yeo e nago le kwešišo—le be le tla metša “noka” ya tlaišo, ka go re’alo la thuša batho ba Modimo. Karolo ye ya boporofeta e phethagetše bjang? Nywagasomeng ya ka morago ga Ntwa ya Bobedi ya Lefase, gantši “lefase” le ile la tsena ditaba gare gore le thuše bathekgi ba botegago ba Mmušo wa Mesia. (Bala Kutollo 12:16.) Ka mohlala, dikgoro tša tsheko tše di fapafapanego tšeo di nago le matla di ile tša šireletša tshwanelo ya Dihlatse tša Jehofa ya go gana go tsenela tirelo ya bošole le ya go gana go tšea karolo meletlong ya boratanaga. Sa pele, anke o ele hloko tše dingwe tša diphenyo tše dikgolo tšeo Jehofa a thušitšego batho ba gagwe go tšona tabeng ya ditirelo tša bošole.—Ps. 68:20.
11, 12. Ngwanabo rena Sicurella le Ngwanabo rena Thlimmenos ba ile ba pharwa ka melato efe, gona mafelelo e bile afe?
11 United States. Anthony Sicurella e be e le yo mongwe wa bana ba tshelelago bao ba godišitšwego ke batswadi ba Dihlatse. Ge a na le nywaga e 15, o ile a kolobetšwa. Ke moka ge a na le nywaga e 21, a ingwadiša mokgatlong wo o kgethago batho go tsenela tirelo ya bošole e le mohlankedi wa bodumedi. Nywaga e mebedi ka morago, ka 1950, o ile a ingwadiša gape e le yo a ganago go tsenela tirelo ya bošole ka baka la letswalo. Gaešita le ge pego e tšwago go Lefapha la Mmušo la Dinyakišišo (Federal Bureau of Investigation) e hlalositše gore ga go na bothata ka seo, Kgoro ya Toka e ile ya se dumelelane le yena. Ka morago ga gore Kgoro ya Toka e sekiše Ngwanabo rena Sicurella ka makga a mmalwa, Kgorokgolo ya Tsheko ya U.S. e ile ya theetša molato wa gagwe ke moka ya fetoša phetho ya Kgoro ya Toka gomme ya dira phetho ya go ema le Ngwanabo rena Sicurella. Phetho ye e ile ya thuša badudi ba bangwe ba United States gore le bona ba kgone go gana go tsenela tirelo ya bošole ka baka la letswalo.
12 Gerika. Ka 1983, Iakovos Thlimmenos o ile a bonwa molato wa gore o gana go apara yunifomo ya mašole gomme a golegwa. Ka morago ga go lokollwa, o ile a dira kgopelo ya go šoma ka ditšhelete eupša kgopelo yeo ya gagwe ya ganwa ka ge a be a na le molato wa bosenyi. O ile a iša taba yeo kgorong ya tsheko, eupša ka morago ga gore a jewe ke molato dikgorong tša tsheko tša Gerika, a iša molato woo Kgorong ya Yuropa ya Ditshwanelo tša Batho (European Court of Human Rights [ECHR]). Ka 2000, Komitikgolo ya ECHR, yeo e bopšago ke baahlodi ba 17, e ile ya phetha ka go ema le yena, gomme seo sa thuša ba bangwe bao ba bego ba kgethollwa ka melato e swanago. Pele ga phetho ye, bana babo rena ba ka godimo ga ba 3 500 kua Gerika ba be ba na le melato ya bosenyi ka ge ba ile ba golegelwa go se tšee karolo dipolotiking. Ka morago ga phetho yeo, naga ya Gerika e ile ya ntšha molao wo o ilego wa phumola melato ka moka ya bana babo rena ya bosenyi. Le gona, molao wo o bego o sa tšwa go ntšhwa nywaga e sego kae pele ga moo, woo o neago badudi ka moka ba Gerika tshwanelo ya go dira mediro e mengwe setšhabeng yeo e sego ya bošole, o ile wa tiišetšwa ge Molaotheo wa Gerika o be o mpshafatšwa.
13, 14. O nagana gore re ka ithuta’ng molatong wa Ivailo Stefanov le wa Vahan Bayatyan?
13 Bulgaria. Ka 1994, Ivailo Stefanov o be a na le nywaga e 19 ge a be a ngwadišetšwa go tsenela bošole. O ile a gana go tsenela bošole goba go dira mediro le ge e le efe ya bošole. O ile a ahlolelwa go dula kgolegong ngwaga le dikgwedi tše tshelelago eupša a kgopela gore phetho yeo e lebelelwe lefsa, a theile seo tabeng ya gore motho o na le tshwanelo ya go gana go tsenela bošole ka baka la letswalo. Mafelelong molato wa gagwe o ile wa išwa go ECHR. Ka 2001, pele ga ge ECHR e ka theetša molato woo, mmušo wa Bulgaria o ile wa ahlola Ngwanabo rena Stefanov ka tsela ya maleba. Mmušo wa Bulgaria ga se wa fo lokolla Ngwanabo rena Stefanov, eupša gape o ile wa lokolla badudi ka moka ba Bulgaria bao ba bego ba nyaka go dira mediro e mengwe setšhabeng yeo e sego ya bošole. *
14 Armenia. Ka 2001, Vahan Bayatyan o be a na le nywaga yeo motho a bego a swanetše go tsenela tirelo ya bošole nageng ya gabo. * O ile a gana go tsenela tirelo ya bošole ka baka la letswalo eupša a jewa ke molato dikgorong tša tsheko ka moka tša nageng yeo. Ka September 2002, o ile a golegwa gore a fetše nywaga e mebedi le seripa kgolegong eupša a lokollwa ka morago ga dikgwedi tše lesome le seripa. Ka nako yeo, o ile a ipiletša go ECHR, yeo e ilego ya theetša molato wa gagwe. Lega go le bjalo, ka October 27, 2009, Kgoro ye e ile ya mmona molato. Phetho ye e ile ya dira gore bana babo rena ba Armenia bao ba bego ba lebeletšane le taba ye ba ikwe ba fentšwe e le ruri. Lega go le bjalo, Komitikgolo ya ECHR e ile ya lebelela phetho yeo lefsa. Ka July 7, 2011, Kgoro yeo e ile ya se bone Vahan Bayatyan molato. Le e be e le lekga la mathomo ECHR e lemoga gore go gana ga motho go tsenela tirelo ya bošole ka baka la ditumelo tša gagwe tša bodumedi go swanetše go šireletšwa ka ge motho yo mongwe le yo mongwe a na le tokologo ya polelo, tokologo ya go dira seo letswalo le mo dumelelago go se dira le tokologo ya bodumedi. Phetho yeo ga e šireletše feela ditshwanelo tša Dihlatse tša Jehofa eupša e šireletša le ditshwanelo tša batho ba bangwe ba dimilione dinageng tšeo di ngwadišitšwego Lekgotleng la Yuropa. *
Ditiro tša Boratanaga
15. Ke ka baka la’ng batho ba Jehofa ba sa tšee karolo ditirong tša boratanaga?
15 Batho ba Jehofa ga ba fo botegela Mmušo wa Mesia ka go gana go tsenela tirelo ya bošole, eupša ba dira seo le ka go gana ka tlhompho go tšea karolo ditirong tša boratanaga. Moya wa boratanaga o ile wa aparela lefase kudukudu ga e sa le go tloga ge Ntwa ya Bobedi ya Lefase e thoma. Badudi ba dinageng tše dintši ba ile ba gapeletšwa go ikana gore ba tla botegela naga ya gabo bona ka go bolela mantšu a itšego, go opela koša ya setšhaba goba go dumediša folaga ya naga. Eupša rena re ineetše go Jehofa ka mo go feletšego. (Ek. 20:4, 5) Ka baka leo, re tlaišwa o šoro. Lega go le bjalo, le lekgeng le Jehofa o dirišitše “lefase” go metša e nngwe ya tlaišo ye. Ela hloko tše dingwe tša diphenyo tše sego kae tše dikgolo tšeo Jehofa a re thušitšego go di fenya a diriša Kriste.—Ps. 3:8.
16, 17. Lillian le William Gobitas ba ile ba pharwa ka molato ofe, gona o ithutile’ng molatong wa bona?
16 United States. Ka 1940, baahlodi ba seswai go ba senyane ba Kgorongkgolo ya Tsheko ya U.S. ba ile ba se eme le Dihlatse tša Jehofa molatong wo o tsebjago e le Minersville School District Kgahlanong le Gobitis. Lillian Gobitas, * wa nywaga e 12 le kgaetšedi ya gagwe e lego William wa nywaga e 10, ba be ba nyaka go dula ba botegela Jehofa, ka baka leo ba ile ba gana go dumediša folaga goba go bolela mantšu a go bontšha go botegela naga ya gabo bona. Ka baka leo, ba ile ba rakwa sekolong. Molato wa bona o ile wa fihla Kgorongkgolo ya Tsheko, gomme Kgoro yeo ya phetha ka gore phetho yeo ya sekolo e be e dumelelana le molaotheo wa United States ka gobane e be e thekga seo ba bego ba re ke go šireletša botee bja setšhaba. Phetho yeo e ile ya dira gore Dihlatse di thome go tlaišwa o šoro. Bana ba bangwe ba Dihlatse ba ile ba rakwa dikolong, Dihlatse tše dingwe tša lahlegelwa ke mešomo gomme tše dingwe tše dintši tša hlaselwa o šoro ke dihlopha tša bahlolampherefere. Puku ya The Lustre of Our Country e re “go tlaišwa ga Dihlatse go tloga ka 1941 go ya go 1943 go ile gwa dira gore batho ba kua Amerika ba thome go kgetholla madumedi a mangwe lekgolong la bo-20 la nywaga.”
17 Phenyo ya manaba a Modimo e bile ya nakwana. Ka 1943, Kgorokgolo ya Tsheko e ile ya swaragana le molato o mongwe wo o swanago le wa Gobitis. O tsebja e le West Virginia State Board of Education Kgahlanong le Barnette. Mo lekgeng le, Kgorokgolo ya Tsheko e ile ya se bone Dihlatse tša Jehofa molato. E be e le lekga la mathomo historing ya U.S. moo Kgorokgolo ya Tsheko e ilego ya fetoša kapejana phetho yeo e bego e e tšere. Ka morago ga phetho yeo, go tlaišwa phatlalatša ga batho ba Jehofa kua United States go ile gwa fokotšega kudu. Ka yona nako yeo, ditshwanelo tša badudi ka moka ba United States di ile tša thoma go hlompšha.
18, 19. Pablo Barros o re o thušitšwe ke’ng go dula a botega, gona bahlanka ba bangwe ba Jehofa ba ka ekiša bjang mohlala wa gagwe?
18 Argentina. Pablo Barros wa nywaga e seswai le ngwanabo e lego Hugo wa nywaga e šupago, ba ile ba rakwa sekolong ka 1976 ka ge ba ganne go tšea karolo moletlong wa go emiša folaga. Ka letšatši le lengwe, hlogo ya sekolo e ile ya kgorometša Pablo gomme ya mo itia hlogong. E ile ya laela bašemane bao ka bobedi gore ba šale sekolong iri ka moka ka morago ga ge sekolo se tšwile, e leka go ba gapeletša go tšea karolo meletlong ya boratanaga. Ge Pablo a gopola tiragalo yeo e sehlogo o itše: “Ge nkabe Jehofa a se a ka a nthuša, nkabe ke se ka kgona go kgotlelela teko yeo ya gore ke se sa botega.”
19 Ge molato woo o fihla kgorong ya tsheko, moahlodi o ile a thekga phetho ya sekolo ya go raka Pablo le Hugo. Lega go le bjalo, molato wa bona o ile wa fetišetšwa Kgorongkgolo ya Tsheko ya Argentina. Ka 1979, Kgorokgolo yeo e ile ya fetoša phetho ya kgoro yeo e bego e dumelelana le sekolo, gomme ya re: “Kotlo ye [ya go rakwa sekolong] ga e dumelelane le molaotheo wa gore ngwana yo mongwe le yo mongwe o na le tshwanelo ya go ithuta (Karolo 14) e bile ga e dumelelane le boikarabelo bja Mmušo bja go kgonthišetša gore bana ba hwetša thuto ya motheo (Karolo 5).” Phenyo ye e ile ya hola bana ba Dihlatse ba e ka bago ba 1 000. Ba bangwe ba ile ba se sa rakwa dikolong gomme ba bangwe bao ba swanago le Pablo le Hugo ba amogelwa lefsa dikolong tša mmušo.
20, 21. Molato wa Roel le Emily Embralinag o matlafatša bjang tumelo ya gago?
20 Philippines. Ka 1990, Roel Embralinag, * wa nywaga e 9 le kgaetšedi ya gagwe e lego Emily wa nywaga e 10, gotee le barutwana ba bangwe ba Dihlatse ba e ka bago ba 66 ba ile ba rakwa sekolong ka ge ba ganne go dumediša folaga. Tatago Roel le Emily e lego Leonardo, o ile a leka go boledišana le balaodi ba sekolo, eupša seo sa se thuše ka selo. Ge maemo a gakala, Leonardo o ile a iša molato wo Kgorongkgolo ya Tsheko. Leonardo o be a se na tšhelete e bile a se na ramolao yo a ka mo emelago molatong wo. Lapa le le ile la rapela Jehofa ka go tšwa pelong gore a le nee tlhahlo. Nakong yeo ka moka, bana ba ba be ba kwerwa le go segwa. Leonardo o be a nagana gore go ka se kgonege gore a fenye molato wo ka ge a be a sa tsebe selo ka tša molao.
21 Mafelelong, lapa le le ile la emelwa ke Felino Ganal, e lego ramolao yo a kilego a šomela e nngwe ya dikhamphani tša go tuma kudu tša molao nageng yeo. Ka nako ya molato wo, Ngwanabo rena Ganal o be a se sa šomela dikhamphani gomme e le yo mongwe wa Dihlatse tša Jehofa. Ge molato wo o be o sekwa Kgorongkgolo ya Tsheko, Kgoro ye e ile ya dumelelana ka gore Dihlatse ga di na molato gomme ya fetoša phetho ya go rakwa ga bana bao sekolong. Le gona mo, bao ba bego ba leka go dira gore batho ba Modimo ba se sa botega ba ile ba palelwa.
Go se Tšee Karolo Dipolotiking go Lebiša Boteeng
22, 23. (a) Ke ka baka la’ng re fentše melato e mentši gakaakaa e megolo dikgorong tša tsheko? (b) Borwarre bja rena bja lefaseng ka bophara bjo bo nago le khutšo ke bohlatse bja eng?
22 Ke ka baka la’ng batho ba Jehofa ba ile ba fenya melato e mentši gakaakaa e megolo dikgorong tša tsheko? Ga re tšee karolo dipolotiking. Eupša dinageng tše dintši le dikgorong tše dintši tša tsheko, baahlodi bao ba nago le toka ba ile ba re šireletša ditlhaselong tša baganetši bao ba bego ba ikemišeditše go re fediša, ka go re’alo seo sa thuša dikgoro tša tsheko go thea melaotheo yeo e tlago go thuša le ba bangwe. Ga go pelaelo gore Kriste o re thušitše go fenya melato yeo. (Bala Kutollo 6:2.) Ke ka baka la’ng re elwa dintwa tše tša semolao? Morero wa rena ga se go fetoša melao ya dikgorong tša tsheko. Go e na le moo, pakane ya rena ke go kgonthišetša gore re tšwela pele re hlankela Kgoši ya rena, e lego Jesu Kriste, ntle le tšhitišo.—Dit. 4:29.
23 Lefaseng le leo le arogantšwego ke dintwa tša dipolotiki le leo le sentšwego ke lehloyo le le tseneletšego, Kgoši ya rena e bušago e lego Jesu Kriste o šegofaditše maiteko a balatedi ba gagwe lefaseng ka bophara a go dula ba sa tšee karolo dipolotiking. Sathane o paletšwe maitekong a gagwe a go re aroganya le go re fediša. Mmušo wa Modimo o kgobokeditše batho ba dimilione bao ba ganago go “ithuta ntwa.” Ruri borwarre bja rena bja lefaseng ka bophara bjo bo nago le khutšo ke mohlolo—ke bohlatse bjo bo sa ganetšegego bja gore Mmušo wa Modimo o a buša!—Jes. 2:4.
^ par. 4 Bolumo ye e tsebja le ka sehlogo se se rego, The New Creation. Ka morago, dibolumo tša Millennial Dawn di ile tša bitšwa Studies in the Scriptures.
^ par. 8 Ge o nyaka go tseba mo go oketšegilego ka boporofeta bjo, bala puku ya Seremo se Segolo sa Kutollo se Batametše!, kgaolo 27, matlakala 184-186.
^ par. 13 Le gona kahlolo yeo e be e bolela gore mmušo wa Bulgaria o swanetše go nea bohle bao ba ganago go tsenela tirelo ya bošole ka baka la letswalo mediro e mengwe setšhabeng yeo e okametšwego ke mmušo.
^ par. 14 Gore o kwe taba ye ka botlalo, bona sehlogo seo se rego“Kgoro ya Tsheko ya Yuropa e Thekga go Gana go Tsenela tša Bohlabani ka Baka la Letswalo,”seo se lego go Morokami wa November 1, 2012, matlakala 29-31.
^ par. 14 Lebakeng la nywaga ya ka godimo ga e 20, mmušo wa Armenia o ile wa golega bafsa ba Dihlatse ba ka godimo ga ba 450. Ba mafelelo ba bafsa ba ba ile ba lokollwa kgolegong ka November 2013.
^ par. 16 Sefane sa lapa le se ile sa se ngwalwe gabotse dipegong tša kgoro ya tsheko.
^ par. 20 Sefane sa lapa le se ile sa ngwalwa e le Ebralinag dipegong tša kgoro ya tsheko.


text:
NA LE HLAMILWE?
Lephego la Serurubele Leo le Swarago Phišo
E LE gore borathutamahlale ba fokotše go dirišwa ga dibešeletši, ba fagahletše go kaonefatša bokgoni bja didirišwa tša go goga matla a seetša sa letšatši. Rathutamahlale yo mongwe o re: “Go ka direga gore tharollo ya bothata bjo . . . ke kgale e le mo pele ga rena.”
Ela hloko: Ge go tonya, dirurubele di ruthela ka go phurulla maphego a tšona letšatšing. Maphego a mehuta e mengwe ya dirurubele tša swallowtail a na le bokgoni bjo bo makatšago bja go swara phišo le go goga mahlasedi a letšatši. Bokgoni bja diphedi tše bo tšwa mmaleng wa tšona o moso le go dikgapetla tša go hlatlagana tšeo di bonwago ka maekrosekopo tšeo di apešitšego maphego a tšona. Dikgapetla tšeo gape di na le mašoba ao a swanago le mamapo a dinose, gomme mašoba ao a arogantšwe ke methaladi ya sebopego sa tlhaka ya V yeo e dumelelago phišo go tsena ka gare. Popego yeo ya bokgwari e swara seetša sa letšatši, gomme ya dira gore maphego a serurubele e be a maso kudu gaešita le go se ruthetša.
Wepesaete ya Science Daily e re: “Lephego la serurubele ke le lengwe la dilo tše boreledi kudu tša tlhago, eupša le neile banyakišiši bohlale bja go tšweletša dilo tše difsa tša thekinolotši tšeo di oketšago gabedi tšweletšo ya kgase ya hydrogen, e lego sebešeletši se sego kotsi sa nakong e tlago seo se tšwago meetseng le seetšeng sa letšatši.” Go ka tšweletšwa dilo tše dingwe tše bjalo ka metšhene yeo e dirišago seetša go bona dilo tše dinyenyane le ya go fehla mohlagase.
O nagana eng? Na lephego la serurubele leo le nago le bokgoni bja go swara phišo le bile gona ka tlhagelelo? Goba na le hlamilwe?


text:
DOMINICAN REPUBLIC
Go Hwetša Tokologo le go Thibelwa Gape
Tokologo Yeo e Bego e sa Letelwa
Nywageng ka moka e thata ya thibelo, Lennart le Virginia Johnson gotee le Roy le Juanita Brandt ba ile ba dula kabelong ya bona ya boromiwa. Lennart o gopola ka gore: “Nna le Roy Brandt re ile ra biletšwa diofising tša mmušo go yo botšološišwa. Bahlankedi ba mmušo wa Trujillo ba be ba kile ba bitša Ngwanabo rena Manuel Hierrezuelo gore a tlo ba bona.” Ka manyami, Manuel o ile a bolawa nakong yona yeo ya ge a be a botšološišwa, a hwa a botegile go fihla mafelelong. Bjale go ile gwa direga’ng ka Lennart le Roy? Lennart o tšwetše pele ka gore: “Ge re fihla feela, yo mongwe le yo mongwe wa rena o ile a botšološišwa ka thoko, ba rekhota dikarabo tša rena. Ka nako yeo ga se gwa ka gwa direga selo, eupša ka morago ga dikgwedi tše pedi dikuranta di ile tša tsebiša gore mmušo wa Trujillo o nea Dihlatse tša Jehofa tokologo le gore re ka tšwela pele ka mediro ya rena.”
Pele ga ge go ka ba le thibelo ka 1950, go be go na le bagoeledi ba 261 bao ba bego ba dira modiro wa boboledi Dominican Republic. Ge thibelo e be e tlošwa ka August 1956, go be go na le bagoeledi ba 522. Bana babo rena ba ile ba thabela go kwa gore ba tlo dira modiro wa boboledi ka bolokologi le phatlalatša ka morago ga nywaga e tshelelago ya go golegwa, go thibelwa le go dula ba beilwe leihlo.
Batho ba Jehofa ba ile ba arabela bjang phetogong ye yeo ba bego ba sa e letela? Gateetee feela, ba ile ba thoma go rulaganya modiro wa boboledi lefsa! Ba ile ba tsoma mafelo ao ba ka swarelago diboka tša phuthego gomme ba thala mebapa e mefsa ya tšhemo le go dira difaele tše difsa tša phuthego. Bana babo rena ba ile ba thabela gore ba kgona go otara le go hwetša dikgatišo. Ba ile ba diriša ka botlalo tokologo yeo ba bego ba sa tšwa go e hwetša go dira boboledi. Ka baka leo, ka dikgwedi tše tharo feela, ka November 1956, go be go na le bagoeledi ba 612 bao ba bego ba dira boboledi.
Lesolo la Baruti Bao ba Tletšego Lehloyo
Lega go le bjalo, gateetee baruti ba Katholika ba ile ba loga maano a go senya Dihlatse leina. Ba thekgwa ke kwano yeo Trujillo a bego a e dirile le Mopapa, baruti bao ba ile ba tiiša letsogo go hlohleletšeng mmušo gore o fediše Dihlatse. Moruti wa Katholika e lego Oscar Robles Toledano o ile a romela lengwalo la go ipelaetša go Mongwaledi wa Mmušo wa Lefapha la Ditirelo tša Setšhaba, e lego Virgilio Álvarez Pina, gomme a kgopela mmušo gore o mo thekge maitekong a gagwe a go “phafoša batho ba Dominican gore ba lemoge gore sehlotswana sa ‘Dihlatse tša Jehofa’ se kotsi kudu.”
Toledano o hlalositše gore morero wa gagwe o mogolo e be e le “go folodiša lesolo la Dihlatse tša Jehofa la go ruta batho ditumelo tša tšona.” Le gona lengwalo la Toledano le ile la šišinya gore dikgatišo tša rena di se ke tša dumelelwa go tsena nageng yeo, “kudukudu puku ya ‘The Truth Shall Make You Free’ le makasine wa Morokami.”
Go Thibelwa Gape
Baetapele ba bodumedi ba ile ba thušana le bahlankedi ba mmušo wa Trujillo go hlasela Dihlatse. Ka June 1957, Francisco Prats-Ramírez, e lego mopresidente wa Mokgatlo wa Dominican, o ile a ngwalela Trujillo lengwalo la go ipelaetša, a hlalosa gore: “Ke rulaganya diboka tše mmalwa tšeo morero wa tšona e lego go lwantšha Dihlatse tša Jehofa tšeo di lego kotsi setšhabeng le tšeo di sa thekgego naga ye.”
Lesolo le la go bolela maaka ka Dihlatse le ile la atlega kapejana, go etša ge go hlaloswa ka pukung ya Trujillo—Little Caesar of the Caribbean gore: “Dikgweding tša selemo sa 1957 bagatiši ba dikuranta ba Dominican ba ile ba gatiša ditatofatšo tše dintši tša maaka tšeo di boletšwego ke bahlankedi ba phagamego ba Mmušo bao ba bego ba latofatša Dihlatse tša Jehofa ka ‘gore di lwantšha mmušo le gore di kotsi.’ Mathata a ile a thoma ge moruti wa Katholika yo a bitšwago Mariano Vásquez Sanz a be a hlasela Dihlatse seteišeneng sa radio sa Trujillo seo se bitšwago La Voz Dominicana [Lentšu la Dominican], ka go bolela gore di thekga pušo ya Bokomanisi e bile a di bitša ka gore ke ‘lenaba la lerabele, la mahlajana, la senokwane le la moeki.’ Ka baka la seo, lengwalo leo le tšwago go baruti leo le bego le saennwe ke Mopišopomogolo Pittini le Mopišopomogolo Octavio Antonio Beras le ile la laela baruti gore ba šireletše mehlape ya bona go ‘sehlotswana se se kotsi.’”
Leano leo la Kereke le Mmušo le ile la atlega. Ka July, Mokgatlo wa Dominican Republic o ile wa ntšha molao wa go thibela Dihlatse tša Jehofa. Go se go ye kae, maphodisa a ile a thoma go itia bana babo rena le go ba tlaiša. Go ile gwa golegwa bana babo rena ba e ka bago ba 150.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ruthe 2:1-23
2 Go be go na le monna yo a humilego kudu+ yo a tswalanego+ le Naomi ka monna wa gagwe. Monna yoo e be e le wa leloko la Elimeleke gomme leina la gagwe e be e le Boase.+2 Ge nako e dutše e eya, Ruthe mosadi wa Momoaba a re go Naomi: “Ke kgopela go ya mašemong go yo budutša+ diakong tša mabele. Ke tla latela le ge e le mang yo a tlago go nkgaugela.” Naomi a re go yena: “Sepela ngwanaka.”3 Ge a re’alo, Ruthe a tloga a tsena mašemong, a thoma go budutša a šetše babuni ka morago.+ Gwa direga gore a tsene tšhemong ya Boase+ yo e bego e le wa leloko la Elimeleke.+4 Boase a tla a etšwa Betlelehema gomme a re go babuni: “Jehofa a a be le lena.”+ Ge ba fetola ba re go yena: “Jehofa a a go šegofatše.”+5 Boase+ a re go lesogana leo le bego le hlokometše babuni: “Mosetsana yo ke wa mang?”6 Lesogana leo le bego le hlokometše babuni la araba la re: “Mosetsana yo ke Momoaba+ yo a tlilego le Naomi ge a etšwa nageng ya Moaba.+7 O itše: ‘Ke kgopela go budutša,+ gomme ke tla topelela mašaleding a diako ke šetše babuni ka morago.’ Ke moka a tsena tšhemong a hlwa a eme go tloga ka yona nako yeo ya mesong go fihla gona bjale ge a tlo khutša go se nene ka leobong.”+8 Boase a re go Ruthe: “A o a nkwa ngwanaka? O se ke wa yo budutša tšhemong e nngwe,+ le gona o se ke wa tloga mo e le gore o bape le basetsana ba ka.+9 O se ke wa tloša mahlo a gago tšhemong yeo ba tlago go e buna. O sepele le bona. Tseba gore ke laetše masogana a gore a se ke a go kgwatha.+ Ge o nyorilwe, o ye meeteng o yo nwa meetse ao a gelwego ke masogana ao.”+10 Ge a ekwa a re’alo, a khunama gomme a wa ka sefahlego+ ke moka a re go yena: “Go tlile bjang gore mahlo a gago a ntebelele ka botho moo o bilego o ntšhetša, mola ke le motho o šele?”+11 Boase a fetola a re go yena: “Ke begetšwe+ ka botlalo ka tšeo o di diretšego mmatswalago ka morago ga lehu la monna wa gago,+ le kamoo o tlogetšego tatago, mmago le naga ya metswalo ya gago gomme wa tla mo bathong ba o bego o sa ba tsebe.+12 A Jehofa a putse mokgwa wo o dirago ka wona.+ Le gona anke Jehofa Modimo wa Isiraele, yoo o tšhabetšego ka tlase ga diphego tša gagwe,+ a go putse ka botlalo.”+13 Ge a re’alo, Ruthe a re: “Hle anke ke hwetše kgaugelo mahlong a gago mong wa ka, gobane o nkhomoditše nna mohlanka wa gago e bile o nkgomile pelo,+ gaešita le ge ke se yo mongwe wa bahlanka ba gago ba basadi.”+14 Nakong ya dijo Boase a re go yena: “Batamela mono o je senkgwa,+ o se ngwathe o se ine ka binikeng.” Ke moka Ruthe a dula fase kgauswi le babuni gomme Boase a mo nea dithuthupe+ a di ja, a khora a ba a šadiša tše dingwe.15 Ruthe a tloga a yo budutša.+ Bjale Boase a laela masogana a gagwe a re: “Mo leseng a topelele le mašaleding a diako tša mabele, le se ke la mo tshwenya.+16 Le kgonthišege gore le mo tshwamolela tše dingwe dingateng tša diako gomme le di tlogele gore a tle a di budutše,+ le se ke la mo omanya.”17 A hlwa a budutša moo tšhemong go fihla mantšiboa,+ ke moka a fola+ mabudutša. Kelo ya garase* ya ba mo e ka bago seroto.*+18 A e rwala a ya le yona motseng, mmatswalagwe a bona mabudutša ao. Ruthe a ntšha dijo tšeo a bego a di šadišitše+ ka morago ga gore a je a khore, a mo nea tšona.19 Mmatswalagwe a re go yena: “O hlwele o budutša kae, le gona o be o šoma kae? Anke yo a go šeditšego a šegofatšwe.”+ A botša mmatswalagwe gore o hlwele a šoma ga mang; gomme a re: “Leina la monna yo ke bego ke šoma ga gagwe ke Boase.”20 Ge a re’alo, Naomi a re go ngwetši ya gagwe: “A a šegofatšwe ke Jehofa,+ yena yo a sa kago a hlokiša ba phelago le ba hwilego+ botho bja gagwe.”+ Naomi a buša a re go yena: “Monna yoo ke wa gabo rena.+ Ke yo mongwe wa barekolodi ba rena.”+21 Ruthe mosadi wa Momoaba a re: “O ile a ba a re go nna: ‘O bape le babuni ba ba ka go fihla ge ba fetša go buna.’”+22 Naomi+ a botša Ruthe ngwetši ya gagwe+ a re: “Ngwanaka, go kaone gore o šike le basetsana ba gagwe, e le gore ba se ke ba go tshwenya mašemong a mangwe.”+23 Ruthe a dula a bapile le basetsana ba Boase, a budutša go fihla ge ba fetša go buna garase+ le korong. Ke moka a tšwela pele a dula le mmatswalagwe.+


text:
TABA YA LETLAKALALA LA KA NTLE
Na o Laola Bophelo bja Gago?
GE O be o sa le ngwana, o be o na le dipakane dife? Mohlomongwe o be o nyaka go tsena lenyalong, o be le bokgoni bjo itšego goba o šome mošomo woo o o ratago. Eupša bophelo ga bo ke bo eba ka tsela yeo re nyakago. Maemo ao a sa letelwago a ka fetoša bophelo bja gago. Se ke seo se ilego sa diragalela Anja, Delina le Gregory.
Ge Anja, wa kua Jeremane a be a na le nywaga e 21 go ile gwa hwetšwa gore o na le bolwetši bja kankere gomme ga bjale ga a sa kgona go ya felo.
Delina, wa kua United States, o na le bolwetši bja go kgaotša go šoma ga megalatšhika bjo bo bitšwago dystonia. Go oketša moo, o hlokomela bana babo ba bararo bao ba golofetšego.
Gregory wa kua Canada o phela ka bolwetši bjo bo sepedišanago le monagano bjo bo bakwago ke tlalelo goba dipelaelo bjo bo bitšwago crippling anxiety.
Go sa šetšwe maemo a bona, Anja, Delina le Gregory ba kgonne go laola maphelo a bona. Bjang?
Seema sa Beibele se re: “Na o ipontšhitše o nyamile letšatšing la tlalelo? Gona matla a gago a tla hlaela.” (Diema 24:10) Seo se hlaloswago mo se a kwagala: Tsela yeo o naganago ka yona e bohlokwa kudu. Ge e ba o gateletšwa kudu ke boemo bja gago o ka se kgone go dira diphetho tšeo di ka go thušago. Mola ge e ba o ka ba le boemo bjo bo botse bja kgopolo, go tla ba bonolo go dira diphetho tšeo di swanetšego gomme wa hwetša lethabo go sa šetšwe boemo.
Ela hloko kamoo seo se ilego sa itlhatsela e le sa kgonthe go Anja, Delina le Gregory.


text:
Jehofa ke Mogwera wa Rena yo Mogolo
“[Aborahama] a tla a bitšwa ‘mogwera wa Jehofa.’”—JAK. 2:23.
1. Ka ge re bopilwe ka seswantšho sa Modimo, re na le bokgoni bofe?
BATHO ba bantši ba fela ba re: “Banna! Ngwana yo a tla a swana le tatagwe!” Ee, bana ba bantši ba swana le batswadi ba bona. Seo ga se makatše ka gore tate le mma ba fetišetša dikarolwana tša leabela go bana ba bona. Jehofa, yena Tatago rena wa legodimong, ke Monei wa bophelo. (Ps. 36:9) Ka gona, ka ge re le bana ba gagwe ba batho, re swana le yena ka tekanyo e itšego. Ka ge re bopilwe ka seswantšho sa gagwe, re na le bokgoni bja go nagana, bja go dira diphetho gotee le bja go dira segwera le go se kgomarela.—Gen. 1:26.
2. Ke’ng seo se dirago gore go kgonege gore Jehofa e be Mogwera wa rena?
2 Jehofa e ka ba Mogwera wa rena yo mogolo. Segwera se se bjalo se a kgonega ka gobane Modimo o a re rata e bile re na le tumelo go yena le go Morwa wa gagwe. Jesu o itše: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.” (Joh. 3:16) Go na le mehlala e mentši ya batho bao ba ilego ba ba le tswalano ya kgauswi le Jehofa. Anke re ahlaahleng ba babedi ba bona.
“ABORAHAMA MOGWERA WA KA”
3, 4. Segwera sa Jehofa le Aborahama se be se fapana bjang le seo a bilego le sona le ditlogolo tša gagwe?
3 Jehofa o ile a bitša mopatriareka le rakgolokhukhu wa Baisiraele gore ke “Aborahama mogwera wa ka.” (Jes. 41:8) Ke’ng seo se dirilego gore segwera sa monna yo yo a botegago le Mmopi wa gagwe se swarelele? Ke tumelo ya Aborahama.—Gen. 15:6; bala Jakobo 2:21-23.
4 Mathomong Jehofa e be e le Mogwera le Tatago ditlogolo tša Aborahama tšeo e ilego ya ba setšhaba sa Isiraele ya bogologolo. Ka maswabi, segwera seo se ile sa fela. Ka baka la’ng? Ka gobane di ile tša palelwa ke go tšwela pele di bontšha tumelo go Jehofa le dikholofetšong tša gagwe.
5, 6. (a) Jehofa e bile Mogwera wa gago bjang? (b) Ke dipotšišo dife tšeo re swanetšego go ipotšiša tšona?
5 Ge o tšwela pele o ithuta ka Jehofa, tumelo ya gago go yena e tla matlafala le go feta, e bile o tla mo rata kudu. Nagana ge o be o thoma go tseba gore Modimo ke Motho wa kgonthe, motho yoo o ka bago le tswalano ya kgauswi le yena. O ithutile le gore ka moka ga rena re belegetšwe sebeng ka baka la go se kwe ga Adama. O ile wa hwetša gore batho ka moka ba arogile go Modimo. (Bakol. 1:21) Ke moka wa lemoga gore Tatago rena yo lerato wa legodimong ga a kgole le rena le gore o na le taba le rena. Ge re be re ithuta ka tokišetšo yeo a e dirilego ya sehlabelo sa Jesu sa topollo le go bontšha tumelo go sona, re ile ra thoma go gwerana le Modimo.
6 Ge re gadima morago, re ka ipotšiša gore: ‘Na segwera sa ka le Modimo se a gola? Na ke tloga ke bota Mogwera yo wa ka yo a rategago e lego Jehofa, le gona na lerato leo ke mo ratago ka lona le a gola letšatši le letšatši?’ Motho yo mongwe wa mehleng ya bogologolo yo a bego a na le tswalano ya kgauswi le Jehofa ke Gideone. Anke ga bjale re ahlaahleng mohlala wa gagwe o mobotse e le gore re o ekiše.
“JEHOFA KE KHUTŠO”
7-9. (a) Gideone o bile le phihlelo efe e makatšago, gona e ile ya mo kgoma bjang? (Bona seswantšho seo se lego mathomong a sehlogo.) (b) Re ka ba bagwera ba Jehofa bjang?
7 Moahlodi Gideone o hlanketše Jehofa mehleng ya ge Baisiraele ba bogologolo ba be ba le tlalelong ka morago ga gore ba tsene Nageng ya Kholofetšo. Baahlodi kgaolo ya botshelela e re botša gore morongwa wa Jehofa o ile a etela Gideone kua Ofura. Ka nako yeo, setšhaba sa kgauswi sa Bamidiane se be se tlaiša Baisiraele. Ka baka leo, Gideone o be a fola korong segatelong sa morara ka kutamong e le gore a akgofele go e tšhabiša ge manaba a bona a etla. Ka ge a be a makaditšwe ke morongwa yo a ilego a iponagatša go yena gomme a mmitša “mogale,” Gideone o ile a mmotšiša ge e ba Jehofa, yo a phološitšego Baisiraele Egipita, a be a tlo ba thuša le lekgeng le. Ge morongwa yo a be a bolelela Mmopi, o ile a kgonthišetša Gideone gore Jehofa o be a tla mo thuša.
8 Gideone o ile a ipotšiša gore o be a tla kgona bjang go “phološa Baisiraele diatleng tša Bamidiane.” Jehofa o ile a mo nea karabo ye e lebanyago: “Ka gobane ke tla ba le wena gomme o tla bolaya Bamidiane bjalo ka ge eka o bolaya motho o tee.” (Baa. 6:11-16) Ka ge Gideone a be a sa na le dipelaelo tša gore seo se be se tla direga bjang, o ile a kgopela go bontšhwa seka. Hlokomela gore poledišanong ye ya Jehofa le Gideone ga go na pelaelo gore Gideone o be a lebelela Jehofa e le Motho wa kgonthe.
9 Seo se ilego sa direga ka morago se ile sa matlafatša tumelo ya Gideone le go mmatametša kgauswi le Modimo. Gideone o ile a apea dijo ke moka a di solela morongwa. Morongwa yoo o ile a di kgwatha ka lehlotlo la gagwe gomme ka mohlolo tša fišwa ke mollo ke moka Gideone a lemoga gore ka kgonthe morongwa yoo e be e le moemedi wa Jehofa. A tšhogile, Gideone o ile a re: “Joo Mmuši Morena Jehofa! Ke bone morongwa wa Jehofa re lebantše difahlego!” (Baa. 6:17-22) Eupša na tiragalo ye e ile ya dira gore Gideone a tšhabe Modimo wa gagwe? Le gatee! Go ile gwa direga se se fapanego le seo. Gideone o ile a tseba Jehofa moo a ilego a ikwa a na le khutšo le Yena. Re tseba seo ka baka la aletare yeo Gideone a ilego a e aga lefelong leo, yeo e ilego ya bitšwa “Jehofa-shalomo.” Leina leo le ra gore “Jehofa ke Khutšo.” (Bala Baahlodi 6:23, 24; mongwalo wa ka tlase wa Reference Bible.) Ge re naganišiša ka seo Jehofa a re direlago sona letšatši le letšatši, re feleletša re lemoga gore ke Mogwera wa kgonthe. Go rapela Modimo ka mehla go dira gore re be le khutšo ya ka gare e bile go matlafatša segwera sa rena le yena.
KE MANG A TLAGO GO BA ‘MOENG TENTENG YA JEHOFA’?
10. Go ya ka Psalme 15:3, 5, ke dilo dife tšeo Jehofa a di nyakago go rena ge e ba re nyaka go ba bagwera ba gagwe?
10 Lega go le bjalo, e le gore Jehofa e be Mogwera wa rena, re swanetše go dira dilo tše itšego. Go etša ge go begilwe go Psalme 15, Dafida o opetše ka dilo tšeo re swanetšego go di dira le tšeo re sa swanelago go di dira gore re be ‘baeng tenteng ya Jehofa,’ ke gore, gore re be bagwera ba Modimo. (Ps. 15:1) Anke re boleleng ka tše pedi tša tšona, e lego go se thomeletše batho ba bangwe le go botega dilong ka moka. Tšona dilong tše, Dafida o boletše ka moeng wa tenteng ya Jehofa gore: “Ga se a thomeletša ka leleme la gagwe. . . . Ga se a amogela letsogo-le-kobong gore a latofatše motho yo a se nago molato.”—Ps. 15:3, 5.
11. Ke ka baka la’ng re swanetše go phema go thomeletša ba bangwe?
11 Psalmeng e nngwe, Dafida o lemošitše ka gore: “Šireletša leleme la gago go se sebe.” (Ps. 34:13) Ge re ka palelwa ke go kwa keletšo ye e buduletšwego, segwera sa rena le Tatago rena wa go loka wa legodimong se tla senyega. Ge e le gabotse, go thomeletša ke se sengwe sa dika tša lenaba le legolo la Jehofa e lego Sathane. Leina “Diabolo” le tšwa lentšung la Segerika leo le bolelago gore “mothomeletši.” Go šetša seo re se bolelago ka ba bangwe go tla re thuša go dula re le kgauswi le Jehofa. Seo ke sa therešo kudukudu ge re bolela ka banna bao ba kgethilwego ka phuthegong.—Bala Baheberu 13:17; Juda 8.
12, 13. (a) Ke ka baka la’ng re swanetše go botega dilong tšohle? (b) Go botega ga rena go ka kgoma ba bangwe bjang?
12 Go botega, e sego go ikhola ka batho ba bangwe, le gona ke leswao la bahlanka ba Jehofa. Moapostola Paulo o ngwadile gore: “Tšwelang pele le re rapelela, gobane re holofela gore re na le letswalo le botegago, ka ge re rata go itshwara ka go botega dilong tšohle.” (Baheb. 13:18) Ka ge re ikemišeditše go “itshwara ka go botega dilong tšohle,” re phema go ikhola ka bana babo rena ba Bakriste. Ka mohlala, ge e ba re ba hirile, re kgonthišetša gore re ba swara ka toka le go ba lefa go ya ka seo re dumelelanego ka sona. Ka ge re le Bakriste, re dirišana ka potego le bašomi ba rena le batho ba bangwe ka moka. Le gona ge e ba re hirilwe ke Mokristegotee, ga re nyake go ikhola ka yena ka go nyaka gore a re sware eka re kgethegile.
13 Ke mo go thabišago ge re fela re ekwa bengmešomo ba lefase ba reta tsela yeo Dihlatse tša Jehofa di dirišanago le bona ka yona! Ka mohlala, molaodi yo mongwe wa mokgatlo wa ditirelo tša go aga o ile a lemoga gore Dihlatse tša Jehofa di phelela mantšu a tšona. O ile a re: “Ka mehla le phetha seo re dumelelanego ka sona.” (Ps. 15:4) Boitshwaro bjo bjalo bo re thuša go dira gore segwera sa rena le Jehofa se swarelele. Go feta moo, bo tumiša Tatago rena yo lerato wa legodimong.
THUŠA BA BANGWE GORE E BE BAGWERA BA JEHOFA
14, 15. Ge re le bodireding, re ka thuša ba bangwe bjang gore e be bagwera ba Jehofa?
14 Le ge batho ba bantši bao re kopanago le bona tšhemong ba ka ba ba dumela gore Modimo o gona, ga ba mo lebelele e le Mogwera wa bona yo mogolo. Re ka ba thuša bjang? Ela hloko ditaelo tšeo Jesu a ilego a di nea barutiwa ba gagwe ba 70 ge a be a ba roma ka babedi ka babedi gore ba yo dira boboledi. O itše: “Kae le kae mo le tsenago gona ka ntlong le thome ka gore: ‘Eka ntlo ye e ka ba le khutšo.’ Ge e ba mogwera wa khutšo a le gona, khutšo ya lena e tla ba go yena. Eupša ge e ba a se gona, gona e tla boela go lena.” (Luka 10:5, 6) Re ka gogela batho therešong ka go boledišana le bona ka tsela ya bogwera. Ge re kopana le baganetši, seo se ka thuša gore go se tsoge ntwa gomme sa dira gore dikgoro tša poledišano di dule di butšwe.
15 Ge re kopana le batho bao ba nweletšego bodumeding bja maaka goba bao ba latelago ditšo tšeo di ganetšanago le Mangwalo, re swanetše go bontšha moya wa khutšo le wa bogwera. Dibokeng tša rena re amogela ka borutho batho bao ba kganyogago go ithuta mo go oketšegilego ka Modimo yo re mo rapelago e le ka ge ba lapišitšwe ke dilo tšeo di diregago mo lefaseng. Lelokelelo la dihlogo tše di rego “Beibele e Fetoša Maphelo” di re nea mehlala e mentši e mebotse ya batho ba bjalo.
GO ŠOMA GOTEE LE MOGWERA WA RENA YO MOGOLO
16. Ke ka kgopolo efe re ka bitšwago bagwera ba Jehofa le “bašomigotee” le yena?
16 Gantši batho bao ba šomago gotee e feleletša e le bagwera ba bagolo. Bohle bao ba ineetšego go Jehofa ba na le tokelo ya go bitšwa bagwera ba gagwe le “bašomigotee” le yena. (Bala 1 Bakorinthe 3:9.) Ee, ge re dutše re tšea karolo modirong wa boboledi le wa go dira barutiwa, re ba le tsebo e tseneletšego ka dika tše di kgahlišago tša Tatago rena wa legodimong. Re bona kamoo moya wa gagwe o mokgethwa o re thušago go phetha taelo yeo a re neilego yona ya go bolela ditaba tše dibotse.
17. Dijo tša moya tšeo re di hwetšago dikopanong tše dikgolo le tše dinyenyane di bontšha bjang gore Jehofa ke Mogwera wa rena?
17 Ge re tšea karolo ka botlalo modirong wa go dira barutiwa, ke moo re ikwago re batametše kgauswi le Jehofa. Ka mohlala, re bona kamoo Jehofa a folodišago maano a baganetši. Lebelela morago nywageng e sego kae e fetilego. Na ga go molaleng gore Modimo o a re hlahla? Re šala re makatše ge re bona tsela yeo a re neago dijo tše dintši tša moya ka go se kgaotše. Dikopano tša rena tše dikgolo le tše dinyenyane di utolla gore Tatago rena yo lerato o tseba mehlako ya rena le dilo tše re di hlokago. Lapa le lengwe le ile la ngwala lengwalo la go leboga kopano ya selete ka gore: “Ruri lenaneo le le kgomile dipelo tša rena. Re kwele kamoo Jehofa a ratago yo mongwe le yo mongwe wa rena e bile a nyakago re atlega.” Ka morago ga gore banyalani bao ba tšwago Jeremane ba be gona kopanong ya selete e kgethegilego kua sehlakahlakeng sa Ireland, ba ile ba leboga kudu tsela yeo ba ilego ba amogelwa ka yona le go hlokomelwa, ba okeditše ka gore: “Ka godimo ga tšohle, re leboga Jehofa kudu le Kgoši yeo a e kgethilego e lego Jesu Kriste. Ke bona ba re laleditšego gore re be karolo ya setšhaba se seo se nago le botee. Ga re fo bolela gore re na le botee, eupša re bo thabela letšatši le letšatši. Diphihlelo tšeo re bilego le tšona kopanong ya selete e kgethegilego kua Dublin di tla dula di re gopotša ka tokelo e kgolo yeo re nago le yona ya go hlankela Modimo wa rena yo mogolo re bapelane ka magetla.”
BAGWERA BA KGONTHE BA NTŠHETŠANA SA MAFAHLENG
18. Re swanetše go ipotšiša eng ka poledišano ya rena le Jehofa?
18 Segwera se a tia ge go na le poledišano e botse. Mehleng ye ya thekinolotši, go boledišana Inthaneteng le go romelana melaetša go ratwa kudu. Lega go le bjalo, re nagana gore poledišano ya rena le Mogwera wa rena yo mogolo e lego Jehofa e bjang ge re e bapetša le seo se boletšwego ka mo godimo? Ee, Jehofa ke “Mokwi wa thapelo.” (Ps. 65:2) Bjale potšišo ke gore re boledišana le yena gakae ka letšatši?
19. Ke’ng seo se tlago go re thuša ge re thatafalelwa ke go ntšhetša Tatago rena wa legodimong sa mafahleng?
19 Bahlanka ba bangwe ba Modimo ba thatafalelwa ke go mo ntšhetša sa mafahleng. Lega go le bjalo, Jehofa o nyaka gore re dire sona seo ge re mo rapela. (Ps. 119:145; Dillo 3:41) Gaešita le ge re sa tsebe gore re re’ng dithapelong tša rena, re na le mothuši. Paulo o ile a ngwalela Bakriste ba kua Roma gore: “Bothata bja seo re swanetšego go se rapelela go etša ge re swanetše ga re bo tsebe, eupša moya ka bowona o re phophothela ditsetselong tše re di hlokelago mantšu. Lega go le bjalo, yo a fetlekago dipelo o tseba seo se bolelwago ke moya, gobane o phophotha ka go dumelelana le Modimo bakeng sa bakgethwa.” (Baroma 8:26, 27) Go naganišiša ka mantšu ao a begilwego ka dipukung tša Beibele tša go swana le Jobo, Dipsalme le Diema go tla re thuša go ntšhetša Jehofa sa mafahleng.
20, 21. Mantšu a Paulo ao a lego go Bafilipi 4:6, 7 a re homotša bjang?
20 Ge re lebeletšane le maemo a thata, anke re lateleng keletšo yeo Paulo a ilego a budulelwa go e ngwalela Bafilipi, yeo e rego: “Le se ke la belaela ka selo, eupša dilong tšohle tsebišang Modimo dikgopelo tša lena ka thapelo le ka topo gotee le ka go leboga.” Ga go pelaelo gore go boledišana ka tsela e bjalo le Mogwera wa rena yo mogolo go tla re homotša le go re kgothatša, ka gobane Paulo o okeditše ka gore: “Khutšo ya Modimo yeo e fetago kwešišo yohle ya batho e tla diša dipelo tša lena le matla a lena a monagano ka Kriste Jesu.” (Bafil. 4:6, 7) Anke ka mehla re tšeeleng godimo “khutšo ya Modimo” e sa bapišwego le selo yeo ruri e dišago dipelo tša rena le matla a rena a monagano!
21 Thapelo e re thuša go hlagolela segwera le Jehofa. Ka go re’alo, a re “rapeleng ka mehla.” (1 Bathes. 5:17) Eka sehlogo se se ka matlafatša tswalano ya rena e bohlokwa le Modimo le boikemišetšo bja rena bja go phela ka go dumelelana le melao ya gagwe ya go loka. Le gona, anke re ipheng nako ya go naganišiša ka ditšhegofatšo tšeo re di thabelago ka baka la ge Jehofa e le Tatago rena, Modimo wa rena le Mogwera wa rena.